text:
KRALENDIJK – Djabièrnè 30 di ougùstùs Kas Flamboyan Hospice Bonaire a tene un asina yama dia habri, i a duna splikashon tokante e lugá. Tanja Kokelkoren, direktor di Kas Flamoyan a splika kiko tur e kas tin pa ofresé i ken ta esnan ku por bin na remarke pa keda na e kas. “Kas Flamboyan ta manera un kas normal, kaminda un ser humano ta biba. E motibu pa un persona ta aki, debí ku e no tin un hende pa perkurá pe durante su último dianan di bida. No esei so, sinembargo un persona ku ta sufri di kebrante di salú, tambe por bin na remarke pa keda den e kas. Pues un enfermo ku no ta malu pa muri, i no tin hende pa kuid’é na kas, por hasi un petishon pa medio di dòkter di kas i huntu ku ZVK por yega na un kompromiso, pa e persona ta na e kas, ku un durashon di 3 siman,”Kokelkoren a konta. El a sigui bisa: ”E lastu dia nan di bida nos ta biba ku e persona i su famia. 24 ora por keda na e kas i ta kome i bebe e momentu nesesario. Distraishon tambe ta parti di e servisio ku nos ta duna, aparte di esaki famia i konosí ta mas ku bon bini pa bishita e persona serka nos. E lugá ta pa tur hende ku ta biba na Boneiru,”kokelkoren a konta.
Un dia a drentami pa inisiá e proyekto
Un dia diripiente a
drentami un idea pa kuminsá loke mi ta hasi awe, i asina mi a buska hopi
informashon kon un persona ta pasa su último dianan di bida, Kokelkoren a
menshoná. El a sigui konta:”Un kantidat di informashon tabata loke mi a buska
promé mi a yega na e Kas Flamboyan. E kas tin 4 kamber. Kualke suidadano por
pasa na e kas buska informashon i nos tei pa yuda tur hende den nan
nesesidat,”Kokelkoren a konta. Kas Flamboyan tin algu mas ku un aña i mei di
eksistensia.
E enfermera i kordinadó di Kas Flaboyan
Reginalda Leonora, ta enfermera i kordinadó na Kas Flamboyan Hospice Bonaire. El a konta entre otro tokante e servisio na e kas. “Momentu un persona yega, nos ta perkurá pa e sintié na kas. E persona ta bisa kiko e ta kome i nos ta atendé pa e kome loke ta su deseo durante e ta serka nos. Kuminda mèrdia ta bin for di Fundashon Mariadal, loke ta saludabel, sinembargo e posibilidat tei pa pidi algu diferente. Na banda di esaki por kome otro kos ku ta deseá. E pashènt sèmper por sali ku un miembro di famia, dependé su forsa i animo,”e kordinadó a menshoná.
Kon ta dil ku un persona ta fayesé.
Reginalda a sigui konta kon ta dil ku un persona ku no falta hopi dia pa fayesé. “Tin bes e ta difísil, sinembargo mester aseptá ku e persona lo no biba pa largu tempu. Ta importante pa e persona no ta sufri, pasando un final di bida bandoná. Esei ta nos satisfakshon. Un persona ku ta serka di fayesé semper ta duna amor di bèrdat. E ta sinti hopi pashon pa esnan rònt di dje,”enfermera Leonora a konta. E sentro tin mester di persona boluntario pa yuda ku tarea nan simpel. No ta rekerí konosementu kon pa atendé ku hende den fase final di bida. Nos por hasié huntu. Aserka nos sin duda, el a finalisá bisando. Riba potrèt entre otro Tanja Reginalda.


c: text/html

text:
Wikimedia Commons
Wikimedia Commons (abreviá Commonswiki, Commons òf WikiCommons) ta un proyekto di Fundashon Wikimedia, kreá dia 7 di sèptèmber 2005 ku e meta di sirbi komo archivo pa imagen i otro tipo di multimedia prosedente di e sobrá proyektonan di e fundashon. Tur file den archivo mester ta den dominio publiko òf poni na disposishon bou di lisensia liber (manera e GNU Free Documentation License). Aktualmente tin mas di 70 mion file multimedia ku ta wordu warda gratis.[1]
WikiCommons ta basá riba un wiki ku ta konfigurá di tal forma ku su filenan ta disponibel di un manera transparente riba tur otro wiki di e proyekto di Wikimedia. Esaki ta fasilitá un maneho sentralisá di e filenan riba tur vershon di Wikipedia, Wikibooks, etc.
E ta posibel pa editá e pagina nan di WikiCommons sin registrashon previo, sinembargo registrashon si ta nesesario pa "upload", esta pa subi imagen.

robotstxt: allowed

filter: keep


text:
Bo ta atraendo comehein den bo cas/negoshi?
Spera cu no, comehein ta un insecto desagradabel cu ta causante di mas cu 5 billon den daño di propiedad pa aña. Nos ta supone cu bo no ker forma parti di e statistica ey. Bo probablemente sa caba cu material di palo ta atrae comehein, loke porta bo no sa ta con bo cas of propiedad ta atraendo e insecto aki.
D.A.L. Pest Control ta kinan pa yudabo combati e problema, pero tambe evita! Mane nan sa bisa, evita ta mas cu duele.
Humedad
Comehein mester humedad pa biba, sin un ambiente cu ta humido, nan no por sobrevivi. Sigura cu bo propiedad parti di dak paden ta seco pa evita comehein biba eyriba.
Scuridad
E motibo pakiko comehein ta contruyi nan colony bou tera ta paso claridad di solo no ta jega eybou. Mayoria di comehein ta ciego y ta usa scuridad pa sconde di nan enemigonan. Pensa riba e lugarnan cu ta scur rond dibo hogar y controla frecuente pa señal di comehein.
Calor
Comehein no por sobrevivi den ambiente friew, pesey den caribe e ta un problema cu ta por aparece durante full aña. Si bo no sa usa airco, tene bon cuenta. Habri bentana y/of porta de bes en cuando pa aire pasa den bo cas.
Material traha di mata
Mas cu claro comhein ta sinti atrai na e material palo, pero tambe na diferente cosnan cu ta wordo crea dor di mata. Buki, papel, carton y cualke otro cos traha di mata ta atraenan den bo area.
Hopi hende ta pone “mulch” rondona di nan cas of negoshi, nos ta conseha contra di hasi esey. Tur e mulch ta crea e area perfecto pa comehein establece nan luga di sigui reproduci. Mantene e mulch por lo menos 15 inch for di bo fundesh di cas.
No laga comehein come bo cas, problema di comehein te pio cos cu por sosede na bo inversion. Tuma precaucion y si bo no ta sigur si bo tin problema di comehein, jama nos pa un inpection gratis!
Nos tin e tools, e conocimento y experiencia!


text:
KRALENDIJK - Tin 21 kaso aktivo di Covid-19 na Boneiru awe 24 di ougùstùs 2021. Di e binti resultadonan di tèst ku a drenta tres a resultá di ta positivo. Dos di e personanan ku a tèst positivo ta bishitante di Boneiru. Nan a keda kontagiá aki mes.
Di e otro persona no ta konosí ainda unda ela keda kontagiá. Tres persona a rekuperá di Covid-19.
Pa mas informashon tokante biahe, paisnan di riesgo i reglanan aktual: www.boneirukrisis.com.
Ta importante pa ora bo tin keho bai tèst. Importante ta pa keda warda den karentena. No sali pa bo no kontagiá otro persona. Keda kas pa no kontagiá otro persona pafó. Pa baha e sifra di kontagio ta importante pa mantené e reglanan di higiena. Tene 1,5 meter distansia i laba man ku awa i habon pa evitá kontagio ku e vírùs di corona.
Bo tin keintura, doló di garganta òf kualke otro síntoma relatá na Covid-19? Keda bo kas i yama 0800-0800. Mantené e instrukshonnan di higiena. Kome salú, drumi sufisiente i move regular pa hisa bo resistensia. Kuida bo mes i esnan rònt di bo.
#PreveníCorona #coronaBonaire #coronaBoneiru


text:
Koninklijke Marechaussee
Koninklijke Marechaussee (KMar) ta un organisashon polisial militar ku ta kai bou di ministerio di Defensa. Marechaussee ta traha a base di un pakete di tarea variá i hasi uzo di dje rònt mundu. KMar ta aktivo ya pa mas di un siglo i mei den e área karibense.
Desde 10 di òktober 2010 Koninklijke Marechaussee ta responsabel tambe pa vigilansia di frontera, protekshon i tareanan polisial na e aeropuertonan di Hulanda Karibense. Ta ehekutá e tareanan akí den kooperashon entre kolaboradónan militar i ámtenarnan di Gobièrnu Sentral di Rijksdienst Caribisch Nederland. Por nota e kombinashon úniko akí den e distintivonan di e personal di RCN i di e personal militar di KMar. Konhuntamente e kolaboradónan ta hasi nan esfuerso pa vigilá fronteranan di Boneiru, Saba i Sint Eustatius i asina aportá na siguridat di Hulanda Karibense.


text:
ULTIMO ORA.
BONEIRU.
ATRAKO ARMA DEN UN KAS NA SABADECO.
Alrededor di algu pa 4 or di mardugá di awe djárason, 15 di sèptèmber, un atrako a tuma lugá den un kas na Sabadeco. Tres hòmber kurpa ful tapá a sorprendé un pareha merikano, di edat. Durante e atrako a menasá e pareha i a agredí e habitante maskulino ku in arma na su kabes. E malechornan a logra bai ku basta pertenensia di e pareha.
E homber mester a bai hospital pa risibi tratamentu pa e herida ku ela sufri.
E kaso ta bou di investigashon.
Un team speshal ta atendiendo ku e atrako aki pa solushona e mas rapido posibel.
FUENTE:KPCN/ LIVE 99 FM.


text:
Tourism Corporation Bonaire (TCB) a organisá un evento na Captain Don’s Habitat pa lansa e di 3 Buki di Turismo i pa anunsiá e ganadornan di e kompetensia eskolar ‘Boneiru Eksperensia Outéntiko ku Arte 100% Resiklá’.
Tabata un atardi plasentero den presensia di diputado di enseñansa Nina den Heyer, CEO di TCB Miles Mercera, outor i editor Denise de Jong-Rekwest, ganadornan, mayornan, wéspetnan di honor i e Tim di TCB. E di tres título di e Buki di Turismo ta ‘Turismo na Boneiru, Eksperensia Outéntiko’. Esaki ta dediká na e eksperensianan outéntiko di Boneiru, inkluso su historia, flora i founa, aktividatnan i hopi mas. Un biaha mas un publikashon edukativo yen di informashon esensial tokante nos isla.
E di tres Buki di Turismo titulá ‘Turismo na Boneiru, Eksperensia Outéntiko’ ta forma parti di e plan di enbolbimentu sosial di TCB. Enfoke di TCB ta pa inkorporá turismo komo parti di e programanan edukativo na nos skolnan lokal. Segun CEO di TCB, Miles Mercera: “Nos ta orguyoso di nos tim i e koperashon ku nos stakeholdernan edukativo ku a hasi e proyekto importante akí bira realidat. No ta solamente importante, pero ta un responsabilidat di nos tur tambe pa sòru ku turismo ta forma parti di e programa di enseñansa na nos skolnan. Nos ta dependé di nos hóbennan di futuro pa keda inspirá i forma parti di e industria mas dinámiko di nos isla.”
Durante e evento akí e ganadornan di e kompetensia eskolar ku a tuma lugá entre muchanan di skol básiko tambe tabata presente. TCB a anunsiá e ganadornan i tambe a entregá e premionan. E ganadornan di e kompetensia di aña 2021 ta:
Grupo 6: Ganador: Deavion Ottenhoff – Kolegio San Luis Bertran / Promé lugá: Yneesha Abad – Kolegio San Luis Bertran / Di dos lugá: Simonee Sint Jago – Kolegio San Luis Bertran
Grupo 7: Ganador: Shemar Asencion – Kolegio San Luis Bertran / Promé lugá: Yordi Bransban – Rayo di Solo / Di dos lugá: Seleron Melaan – Rayo di Solo
Grupo 7: Ganador: Angel Julio Rodriguez – Rayo di Solo / Promé lugá: Kirlivienska Janga – Rayo di Solo / Di dos lugá: Aydon Fernandez Winklaar – Rayo di Solo
Grupo 8: Ganador: Suvianthy Kroon – Kolegio San Luis Bertran / Promé lugá: Kiyaya Kroon – Kolegio San Luis Bertran / Di dos lugá: Rosheena Sint Jago – Kolegio San Luis Bertran
Arte espektakular: Ganador: Kolegio Rayo di Solo – Yùfrou Jubella Balentin / Promé lugá: Kolegio San Luis Bertran – Yùfrou Marjolijn Kroon
Tambe TCB a duna honor na Emeesha Jansen komo Embahadora di Boneiru pa motibu ku el a gana e título Little Nuestra Belleza International 2021 durante e kompetensia na Punta Cana, República Dominicana.


text:
WASHINGTON – E rekonstrukshon grandi di Sint Maarten porfin por kuminsá. Hulanda a firma un akuerdo definitivo ku Banko Mundial pa maneho di un fondo di miones.
For di awe a pone 112 mion euro disponibel pa proyekto i programa urgente . Ta e intenshon pa gobièrnu di Sint Maarten mes bini ku plan pa drecha e infrastruktura i e edifisionan ku daño i espesialmente hasi nan mas resistente kontra orkan pisá.
Sekretario di estado Raymond Knops (Relashonnan den Reino) djaluna a firma na Washington na nòmber di Hulanda. Den fase, maksimalmente 470 mion euro lo yega Banko Mundial, ku na nòmber di Hulanda lo supervisá e plaka i lo yuda ehekutá e proyektonan.
Promé minister demishonario di Sint Maarten Leona Marlin-Romeo ta bisa ku ta ‘un paso importante dilanti’ pa ‘rekonstruí Sint Maarten mas mihó pa yega su státùs di bui di prosperidat’.
Traha i ehekutá plan
Banko Mundial tin eksperensia ku rekonstrukshon despues di desaster di naturalesa i den region karibense. Hulanda a duna Banko Mundial un papel prominente pa ‘balorá i manehá proyekto ophetivamente’.
Banko Mundial lo bai yuda Sint Maarten ku por ehèmpel lantamentu di proyekto i pone prioridat. Un komishon spesial ta evaluá si e plannan i proyektonan ku Sint Maarten ta entregá, tin mag di ehekutá nan tambe i kua kompania tin mag di ehekutá nan.
Den e grupo di direkshon tin representante di Sint Maarten, Hulanda i Banko Mundial. Na nòmber di Hulanda Frans Weekers ta tuma asiento den e grupo di direkshon aki.
E grupo di direkshon por ehèmpel ta wak si un proyekto ta berdaderamente nesesario. “Durabilidat’ tambe ta importante: e infrastruktura di e isla den futuro mester por trata ku orkan fuerte mas mihó. Tambe otro partido manera fundashon i organisashon internashonal por entregá plan.


text:
Gobierno ta firma ‘letter of desaster’ cu compania sin experencia den mundo di petroleo
Lider di fraccion di AVP Marlon Sneek, diamars mainta durante conferencia di prensa di fraccion, a duna atencion na loke el a cualifica como e engaño di mas grandi cu a tuma luga dilanti di refineria di Aruba.
“E actividad aki a tuma luga dilanti di edificion di Aruba y tur hende sa bin cu CITGO cu ta e compania cu gobierno di di Evelyn Wever Croes, a laga bay cu 320 miyon florin di pueblo Arubiano.
Un contract cu a stipula cu na momento cu CITGO no cumpli, e tin cu bay paga e suma di 320 miyon florin y awor nan a bay sin paga un florin y aki no mester lubida kende tabata e abogado di e refineria.
Aki tabata algo di shop den shop y pueblo mester a sufri atrobe pa ‘friends and family’ gosa y no ta cuestion di solamente 320 miyon florin pero tambe un grupo di alrededor di 650 hende cu a perde nan trabou ora cu a laga CITGO bay liber.
Un grupo grandi di contratisanan local cu CITGO a bay y keda sin paga, esey ta loke gabinete Wever Croes a acepta y esey ta loke gobierno a deal, laga e pais aki perde 320 miyon florin na claim cu CITGO mester a paga.
Un compania cu ta draai mas cu 60 terminal na Merca, un compania cu ta produci mas di 1 miyon di bari di crudo pa dia, gobierno di Evelyn a laga nan bay y ora bisa cu a laga nan bay, ta pasobra gobierno di Aruba a kibra e contract.
No mester lubida cu CITGO a bisa cu nan kier sigui cu e proyecto pero ta gabinete Wever Croes a forsa pa CITGO bay for di Aruba y esey ta e realidad cu awe tin riba mesa.
Anto awo por a tuma nota cu ta bay firma un ‘letter of intent’ cu mas bien ta un ‘letter of desaster’ cu e compania Quantum LLC, un compania cu a lanta cinco luna pasa, cu adres na un cas na Texas y esaki ta e compania cu segun Prome Minister Evelyn Wever Croes, lo bay salba Aruba.
Esaki ta e compania cu supuestamente lo bay duna 200o hende trabou, un compania cu ora a haci research riba dje, por a compronde cu e compania no tin un ‘business model’ pa loke ta refineria di Aruba, nan no tin propio petroleo.
Ora cu a puntra Prome Minister siman pasa den reunion di Parlamento na unda e compania aki ta bay haya petroleo, e no por a duna contesta y ora cu a puntra Evelyn kico ta ganashi di e compania aki pa e ultimo tres añanan, no tin ‘revenue reports’ ningun hende sa nada.
E compania aki no tabara operacional, e no tabatin ganashi pa e utlimo tres añanana cu a sigui averigua, ta bin resulta cu e compania aki ta specialisa den telefon celular, den solar panel y tambe den organisa concierto.
Esaki ta e compania cu gobierno diamars atardi ta bolbe purba di tira santo den wowo di pueblo bisando pueblo cu esaki ta Aruba su salbacion y cu esaki ta e compania cu ta bay habri e refineria bek, e compania cu lo bay pecura pa tin 2000 trahado Arubiano den servicio.
Ta otro prueba cla di desesperacion, un prueba di campaña, manera e lider di MEP a anuncia siman pasa cu campaña electoral a cuminsa y pueblo mester ta prepara pae promesanan manera 7 minister, drecha finansa sin medida, corta gastonan di biahe, un HAVP/MAVO pa Noord, baha edad di pensioen bek pa 60 añas y cantidad di otro promesanan mas, cu nunca a wordo cumpli.
Awor lider di MEP a presenta diamars atardi otro lista di promesanan na pueblo, firmando un letter of intent bisando cu Quantum LLC ta e compania cu ta bay salba e pais, ta e compania cu ta bay duna e pais 2000 cupo di trabou.
Simplemente otro engaño flagrante den porta di eleccion den un intento pa gana voto y esaki pa nos ta di lamenta pasobra siman pasa ora cu Prome Minister a bin Parlamento, e no por a contesta net nada.
A puntra Evelyn bon cla kico esaki ta bay nifica pa caha di gobierno, no riba AOW, AOV, AZV cu eseynan pero kico e compania aki ta bay paga na belasting, si ta bay tin tax holiday, pasobra Prome Minister a bisa caba cu ta un compania cu ta bay inverti 3.5 biyon dollar, loke kiermen cu ta bay tin exigencianan na caminda.
Prome Minister a sigura cu no tin exigencia y tur cos lo cana segun ley esta cu tur hende tin cu paga pero no por a bisa kico nan ta bay paga, no por a ni bisa kico nan ta bay paga na grondbelasting, corda pa papia di winstbelasting y otro tipo di belasting cu ta existi.
E cosnan bashi aki gobierno kier bin tira den wowo di pueblo atrobe pero pueblo ta bon na altura kico a pasa na 2017 caminda promesanan manera esaki nunca a wordo cumpli,” Marlon Sneek lider di fracciondi AVP a declara.


text:
PROMÉ MINISTER/MINISTER DI ASUNTANAN GENERAL GILMAR PISAS A BAI SERA KONOSÍ OFISIALMENTE KU E ORGANO DI KONSEHO SOSIAL-EKONÓMIKO (SER).
PROMÉ MINISTER/MINISTER DI ASUNTANAN GENERAL GILMAR PISAS A BAI SERA KONOSÍ OFISIALMENTE KU E ORGANO DI KONSEHO SOSIAL-EKONÓMIKO (SER).
Willemstad – Promé Minister/Minister di Asuntanan General Gilmar Pisas a bai sera konosí ofisialmente ku e organo di Konseho Sosial-Ekonómiko (SER).
Durante di e enkuentro Pomé Mibister a haña e oportunidat pa sera konosí ku tur esnan ku ta laborá na SER, pa medio di e direktor sr. Raul Henriquez, alabes risibí informashon pa ku e funshonamentu di SER i tambe informashon riba e desaroyonan aktual ku ta rekerí di Promé Minister/Minister di Asuntunan General su atenshon.
E Konseho Sosial-Ekonómiko (SER) ta un entidat permanente di konsulta ku e tarea pa duna rekomendashonnan na Gobièrnu i Parlamento riba ehekushon di proyektonan di e maneho sosio-ekonómiko, asuntonan di índole sosio-ekonómiko i riba regulashonnan legal di karakter sosio-ekonómiko.
Un di e funshonnan mas importante di SER ta pa krea sosten sosial pa e maneho sosio-ekonómiko, ekspresá den e rekomendashonnan di SER pa Gobièrnu.
Esei por den forma tripartit ku representantenan di dunadónan di trabou i di empleadonan, i miembronan independiente, diskutiendo riba i intenshonnan ku Gobièrnu tin, dunando rekomendashonnan sea solisitá òf no.
Den un siguiente reunion Promé Minister lo sera konosí ku e meimbronan di Tripartite ku ta forma parti di e organo konsultativo aki.


text:
Philip (Fifi) Rademaker ganador “Premio Cola Debrot 2021”
Philip (Fifi) Rademaker ganador “Premio Cola Debrot 2021”
Geplaatst op 21 September 2021 dor di Ministerio Enseñansa, Siensia, Kultura & Deporte
WILLEMSTAD – E premio Cola Debrot pa 2021 ta keda otorgá na sr. Philip (Fifi) Rademaker pa su esfuersonan grandi brindá riba tereno di literatura. “Premio Cola Debrot” ta un premio riba tereno kultural ku for di 1968 ta keda otorgá na un persona òf organisashon ku a hasi trabounan meritorio riba tereno di arte. E diferente kategorianan di arte ku ta keda premiá ta: arkitektura, arte visual, baile, folklor, literatura, músika, teater òf siensia. E aña akí a toka turno na e kategoria di “Literatura”.
Gobièrnu di Kòrsou ta felisitá sr. Philip (Fifi) Rademaker pa kere den Kòrsou, den positivismo i un konstrukshon sano di nos pais. Su kontribushon ta stimulá i guia un gran parti di nos komunidat pa amplia i elevá nan konosementu pa medio di literatura.
E proposishon pa otorgá Premio Cola Debrot ta keda hasí pa Konseho Kultural Kòrsou ku tur aña di nobo ta instituí un komishon independiente pa skohe ganador di e prestigioso premio. E aña akí entrega di e premio no a logra tuma lugá riba 4 di mei (fecha natal di Cola Debrot) pa motibu di sirkunstanshanan di COVID-19 i “lockdown”. Premio Cola Debrot ta konsistí di un boton di oro representando e flor di laraha, un sertifikado i un suma.
Gobièrnu ta yama danki na Konseho Kultural Kòrsou pa un tremendo trabou i ta informá ku entrega di e premio ta tuma lugá 1 di òktober 2021.


text:
Grant Thornton Aruba:
Ta expande su servicio di compliance cu “Anti-Money Laundering and Combatting Financing of Terrorism Compliance”
Grant Thornton Aruba ta expande su servicionan di Compliance cu “AML/CFT Compliance”. Partner di Grant Thornton Aruba, señor Edsel Lopez ta anuncia cu Grant Thornton Aruba ta duna un servicio adicional di cumplimento cu reglanan contra labamento di placa y financiamento di terrorismo, esta “AML/CFT Compliance”. E servicio aki ta pa tur organisacionnan y companianan cu mester cumpli cu e ley di supervision di AML/CFT.
Tur organisacionnan cu ta wordo supervisa door di Banco Central di Aruba tin cu cumpli cu e rekisitonan pa loke ta trata e manual di Banco Central di Aruba cu a wordo reedita pa cu e cumplimento cu e ley di AML/CFT, cu ta efectivo desde 1 di januari 2020. E ley di supervision di AML/CFT ta prescribi tur organisacionnan pa completa cierto rekisitonan pa cumpli cu e manual nobo aki.
Grant Thornton Aruba a nota cu ainda tin varios organisacionnan cu mester ayudo pa asina cumpli cu e ley aki incluyendo e manual nobo, mirando cu e tereno di “compliance” por ta uno unda un organisacion no tin un persona “in-house” pa por revisa y completa e rekisitonan debidamente. Door di e motibo aki Grant Thornton Aruba a formula un pakete di servicio pa brinda ayudo na e organisacionnan cu ta rekeri pa cumpli cu e ley di AML/CFT.
E servicionan cu Grant Thornton Aruba ta introduciendo ta lo siguiente:
Ehecuta un “Business Risk Assessment”, unda lo identifica risiconan pa e organisacion relata na AML/CFT a base di e rekisitonan den e manual di Banco Central di Aruba.
Ehecuta un “Customer Risk Assessment” unda lo analisa e portfolio di bo clientenan basa ariba differente criteria y duna nan un “risk profile”.
Ehecuta un “gap analysis” ariba e situacion actual di e cumplimento cu AML/CFT y maneho di e risiconan a base di e rekisitonan prescribe den ley y regulatorio.
Formula un strategia pa cu cumplimento cu e ley di AML/CFT.
Formula un polisa y manual di procedura pa cumpli cu e ley di AML/CFT.
Diseña y/of actualisa un systema pa ora di acepta un cliente (“Customer Onboarding”) y “Client Due Diligence” enfocando ariba e risico di e cliente pa cu AML/CFT.
Haci un evaluacion independiente ariba e polisa y proceduranan di AML/CFT, pa cu e cumplimento di esaki den e organisacion y duna recomendacion pa mehoracion.
Duna “tailor-made” training na empleadonan den e organisacion relata na cumplimento cu AML/CFT, por ehempel con pa identifica, preveni, minimalisa y raporta risiconan relata na AML/CFT.
Asisti organisacionnan prepara pa inspeccion regulatorio.
Asisti organisacionnan traha un plan di remediacion pa recupera y mehora nan systema di AML/CFT den caso cu e inspeccion regulatorio a conduci na un boete of punto di atencion.
E balor agrega pa organisacionnan ta pa asina crea e conocimento ariba e area di AML/CFT y pa asina cumpli debidamente cu e ley di AML/CFT, unda Grant Thornton Aruba lo asisti bo organisacion cu e servicionan necesario pa asina pone e topiconan aki den practica.
Pa mas informacion tocante e servicio nobo di “AML/CFT Compliance” por tuma contacto cu Grant Thornton Aruba y manda un e-mail na info@aw.gt.com. Tambe por sigui Grant Thornton Aruba ariba rednan social pa mas informacion.
About Grant Thornton Aruba
Grant Thornton Aruba ta ofrece solucion pa tur desafio di negoshi den area di Tax, Assurance, Accounting, Payroll y Advisory. Grant Thornton Aruba to comprometi pa sostene relacionan largo. E team di Grant Thornton Aruba ta hacie nan prioridad pa scucha di bo diferente necesidad, pa asina por ofrece solucion, servicio y guia na tur nan clientenan cu un calidad di e nivel di mas halto. Grant Thornton Aruba tin diferente departamentonan riba tereno di belasting, assurance, advisory y corporate accounting & outsourcing, pero nan ta funciona como un team. Door di haci esaki nan por sigura cu tur nan clientenan lo ricibi un servicio completo cu lo yuda nan crece hunto y agrega balor na nan organisacion.


text:
KRALENDIJK – Rudsel N. a presentá dilanti hues pa tratamentu di su kaso. Hues G. Edelenbos a puntra akusado tokante reibeweis i e akusado a konta ku e tabata kore for di 2016 sin reibeweis, debí ku el a pèrdè su reibeweis. Hues Edelenbos: ”Bo a dal e dama 3 bia fuerte den outo na su kara, tur esaki den presensia di e yu, kende tambe tabata den outo,” hues a bisa e akusado. Rudsel a konta ku el a yega kas poko lat i a haña su señora ta ‘app’ ku un persona i e ta gaña ku no ta nada malu. E ta bèl e persona pa bin serka dje i diferente kos mas.
”Abo tabatin pa un temporada largu otro muhé, dikon bo señora no por tin un amigu?” hues a puntra akusado.
E akusado a bisa hues debí ku e situashon no tabata bai bon, mi a buska un otro persona. No ta mi manera pa ta den relashon amoroso ku mas ku un muhé na mes momentu. Mi no a bisa e señora mes. Ta un otro persona mi a bisa, tipo di muhé asina mester mata nan. Kos a sali poko for di man i mi no por a dominá mi mes i mi a dal’é, akusado a konta.
Hues a kont’é ku loke el a hasi ta fastioso sigur den bista di mucha. Esaki ta nifiká hopi serka e mucha, esta e parti sentimental. Hues: ”Bo no mag dal un dama nunka. Si bo ta kere òf ta sigur ku bo señora tin un otro hòmber, bo tin ku bai lag’é i no gòlpi’é. Bo a mara kabuya na su garganta ku mal intenshon”, hues a bisa e akusado. E akusado a bisa hues e kosnan ku testigu i e dama a konta no ta bèrdat. “No ta tur loke nan a konta ta bèrdat. Mi a mar’é na su garganta ku kabuya i momentu el a bai for di dje pa algun minüt, mi a pone na suela i kita e kabuya, akusado a konta. Hues a bis’é kon ta posibel tur hende ta gaña i abo so ta bisa bèrdat? Hues a menshoná diferente kos mas ku a sosodé den e kaso. Akusado a bisa hues ku semper e tabata ke tin un muhé ku ta mama di tur yunan ku mi tin sinembargo momentu e muhénan ripara mi ta un persona trankilo, nan ta probechá i asina kosnan a sali for di man, akusado a konta den sala di korte. Hues a menshoná ku e ta dikta sentensia di e kaso 20 di febrüari 2020.


text:
KRALENDIJK – Awe djaluna mainta alrededor di 10’or a tuma lugá un aksidente den sentro di suidat enfrente di e ofisina di impuesto.
Un outo ku tabata bèk a alkansá un dama ku no a tuma nota di e outo. Informashon no ofisial ku Radio Live 99.9 FM ta disponé di dje ta indiká ku e dama tabata papiando ku un persona den un vehíkulo na e sitio di stashoná outo di ofisina di impuesto, i na dado momentu a kaba papia i bira pa sigui su rumbo. Nèt na e momentu ei un vehíkulo ku ta pertenesé na RCN su departamentu di SZW tabata bèk i a alkansá e dama. No tabata algu di gravedat pero a opta pa yama ambulans mirando ku e dama tabata keha di doló. Paramediko a atendé ku e dama un momentu na e sitio di aksidente i a transport’é pa hòspital pa tratamentu médiko.


text:
City store ta e debut di Jose Luis Fortin den e ramo di ficcion y ta contene 11 storianan cortico cu ta mescla diferente realidadnan cu e mundo di fanatasia y (mal) soño.
J.L. Fortin a studia Latin American studies y a gradua den e ramo literature actual na Universidad di Leiden. E ta investiga literatura di Aruba skirbi na Papiamento a base di teorianan literario y filosofico. Joe Fortin a yega di traha pa e revista Alerta, Vereniging van Letterkundigen y Stichting Simia Literario
E prome storia ‘Biba y muri’ ta cuminsa di e manera aki: “Mainta ora cu Celestino a spierta for di su soño, e no por a pensa con e dia lo tuma un otro rumbo di cua e ta custumbra di dje. El a habri su wowo y pensa cu esaki ta un otro dia atrobe sin su compañe stima di su bida. Gaudencia ya tin mas di dos aña morto y Celestino ta corda riba dje tur ora. E oranan di mainta ta esun di mas dificil p’e, pasobra e ora ey e ta realisa cu e no tabatin un mal sono. Tur locual el a pasa aden ultimo añanan tabata un mal sono cu a bira realidad…..”


text:
Departamento di Integracion Maneho y Admision di Stranhero ta felicita Emilane Geerman cu e bunita resultado di culminacion di su estudio Bachelor den International Business na Haagse Hogeschool na Hulanda.
Emilane a haci un estudio interno y externo unda cu na prome lugar a midi te na ki grado empleadonan di DIMAS ta identifica nan mes cu e mision y vision di e organisacion y na e otro banda a midi externamente e grado di satisfaccion di clientenan. E tesis final di Emilane su estudio tin e titulo “Who we are Vs. How others see us”. Cu ambos estudio haci Emilane a brinda DIMAS un base di recomendacion extenso pa desaroya un cultura di integracion y aceptacion tanto interno como externo.
Di parti di gerencia y personal di DIMAS nos ta extende un palabra di felicitacion y ta desea Emilane hopi exito y un comienso briyante di su carrera.


text:
DVG ta brinda e posibilidad pa residentenan scoge e vacuna di Johnson & Johnson
ORANJESTAD, Aruba –23 di Juni 2021: Riba peticion di un grupo den comunidad cu ta desea di ricibi e vacuna di Johnson & Johnson, DVG a pidi Hulanda un cantidad di 2.500 dosis pa brinda e grupo aki e oportunidad pa scohe pa e vacuna aki. E vacuna di Johnson & Johnson “Janssen”, mescos cu Pfizer ta aproba dor Advisory Committee on Immunization Practices (ACIP); Center of Diseases Control (CDC); Food Drugs Administration (FDA) di Merca y European Medicaments Association (EMA) na Europa.
E vacuna di Johnson & Johnson ta consisti di un solo dosis y ta traha abase di e technologia e biotecnologia moderno unda cu ta haci uzo di un virus no activo (vector) cu tin den dje instruccionnan genetico specifico pa nos celnan genera e proteina Spike (“S”) no infeccioso pa stimula e curpa pa reacciona y produci anti-curpa protector contra COVID-19. E vacuna aki no tin e virus SARS-CoV-2 y NO por causa COVID-19. E vacuna di Johnson & Johnson tin un efectividad di minimal 66% contra COVID-19 engeneral y ta proteha 85% contra forma grave di COVID-19. Esaki ta poco menos cu Pfizer, pero ta ideal pa e grupo di meta cu no tin condicion di salud. Johnson y Johnson ta activo contra e Covid-19 variantenan cu ta circulando na e momento aki rond mundo.
Yegada di e 2500 vacunanan aki di Johnson & Johnson no ta nifica cu Aruba lo no duna Pfizer vacine mas. Pfizer ta keda e vacine prinicipal cu ta wordo duna. E vacuna di Johnson & Johnson ta brinda un di esnan cu debi na razonan ariba menciona, sea pasobra e vacuna ta un solo dosis of pa motibo cu e ta traha abase di e technologia diferente, e oportunidad pa opta pa e alternativa aki. Es cu ta desea di ricibi Pfizer y no Johnson & Johnson lo sigui ricibi Pfizer pa awor, cu ta e prome vacuna cu DVG ta recomenda pa e populacion en general.
E vacuna di Johnson & Johnson ta pa personanan di 18 aña bay ariba y no ta pa hende muher na estado. Un di e posibel “bijwerkingen” di e vacuna aki cu den caso muy raro a wordo raporta, ta trombose en combinacion cu un candidad di “bloedpaatjes”abou. Pa esey ta importante pa tuma contacto cu e dokter di cas, si en caso “bijwerkingen” lo aparece. DVG ta considera si e vacuna di Janssen ta suficiente efectivo y safe.
E yamado di Departamento di Salud Publico na comunidad ta pa sigui vacuna, entrante diaranson 23 di juni, esnan cu ta desea e vacuna di Johnson & Johnson por yama 280-0101 of 522-4200 pa haci un cita. Cua cu bo persona dicidi pa tuma ta yuda proteha bo propio salud y tambe ta sigui yuda reduci e plamamento di e virus di COVID na Aruba. Casonan activo ta bahando pero pa e baha mas Aruba mester logra cu un minimo di preferibilmente 85% di nos comunidad ta vacuna y lo facilita biahamento den exterior.
Pa cualkier informacion, por tuma contacto cu nos na 522-4200 of por subi nos website www.dvg.aw of nos facebook page.


text:
Diasabra anochi a tuma luga e final die Copa AVB 2021 ora cu dos ekipo cu a clasifica number tres, esta La Fama y number cuater cu ta Deportivo Nacional, a enfrenta otro.
La Fama a elimina RCA den e semi final ganando cu anotacion di 2-1 mientras cu Nacional a logra di elimina Dakota den e otro semi final ganando cu anotacion di 1-0.
E wega di diasabra anochi tabata colma di tension, caminda pa prome biaha den hopi tempo, por a mira presencia di hopi fanatico sinta hunto ta disfruta di un wega final di futbol, percurando pa un tremendo ambiente.
Tabata bisto cu ambos ekipo tambe tabata bou presion pa e scenario aki pero caminda Deportivo Nacional tabata esun cu a mustra mas consistencia y determinacion den e final aki, ya cu La Fama a hunga insigur y a mustra nervioso.
E ekipo di Noord a crea mas peliger pa e gol di La Fama caminda un biaha mas portero Joshua Faro, a bolbe mustra di ta un tremendo portero, evitando den e prome tempo un gol di Nacional.
Riba un tiro liber di Pulido di Nacional den skina, den nobenta, e portero di La Fama ta logra saca e tiro den forma impresionante pero lesionando su mes ora cu el a dal den tubo di gol.
E portero a sigui bou di e latanan y un rato despues ta logra blokia un tiro di Nacional cu etiketa di gol y asina e prome tempo a bin termina den un empate na 0-0.
Pa largo rato den di dos mita e score a keda asina pero den e ultimo cuater minuutnan di wega Deportivo Nacional ta bin anota dos gol pa asina bay cu e copa grandi aki di AVB
Pabien na Deportivo Nacional cu e titulo di campeon y tambe na La Fama cu nan di dos puesto.


text: Diahuebs atardi a drenta informe di un accidente cu hende herida tras di Watertoren den Spinozastraat, mesora a dirigi tanto polis como ambulance pa e sitio. Na yegada di e patruya a bin constata cu persona lo tabata bahando di su auto ne mesun ora cu un auto tabata pasando den e caminda y easki a hasi danjo na ambos vehiculo. Ambulance a presenta na sitio pa atende cu e meneer cu tabata bahando di su auto ya cu e tabata keda di basta dolor di shouder pa via di e accidente. A tranporte pa hospital pa tratamento medico.


text:
ORANJESTAD – Lider di Partido AVP Mike Eman tabatin e honor pa e hisa bandera grandi di partido diamars atardi na Green Square hunto cu e candidato di hubentud Marksonn Maduro den presencia di tur e otro candidatonan pa eleccion parlamentario dia 22 di September awor. Mientras cu Robert Maduro tabata canta e cancion “Nos ta AVP cu Orguyo” e bandera grandi tabata bay laira den presencia di un cantidad grandi di simpatisante di e partido berde.
“Cu hisamento di e bandera riba Green Square nos ta dal otro paso mas cerca di inicio di campaña 2017. Manera mi a bisa caba, locual tabatin te awor tabata un “warming up”. Ta awor nos ta bay cuminsa.”
E lider a bisa cu hisamento di e bandera ta establece asina un area hopi importante di e campaña di e partido berde. Ya caba tin un animo hopi grandi cerca e candidatonan, activistana y boluntarionan di partido y candidatonan. A dicidi, e lider a bisa, pa pone hopi energia den e campaña aki pa mustra e pueblo riba e desaroyo grandi positivo cu tabatin e ultimo 8 añanan,, manera bario y scolnan renoba, canchanan deportivo nobo cu yerba, remodelacion di hopi espacio publico, aumento di bijstand y pensioen, reduccion di prijs di awa y coriente, cambio pa miho calidad di bida pa e ciudadanonan. Pesey 2017 ta e aña pa concretisa e base fuerte aki pa futuro, progreso y prosperidad por continua.
AVP, Mike Eman a bisa, ta invita henter pueblo di Aruba pa bin diabierna awor, dia 21 di juli, pa apertura di Green Square na skina di Adriaan Lacle Blvd y Lloyd G. Smith Blvd, ora cu lo keda presenta oficialmente e candidato pa hubentud Marksonn Maduro.
Diabierna awo ta bay tin un ambiente grandi cu musica di Audio Rush; Perfect Sound; Phattunez; Le Groove; Rincon Boyz; Tsunami; Nutzbeatz; Sticky Sound hunto cu e pueblo di Aruba. Yega.


text:
ORANJESTAD, Aruba : Recientemente Post Aruba N.V. a celebra su 125 aña en grande. Servicio Postal di Aruba a inicia 125 aña pasa dia 1 di Augustus y durante añanan a sa di conoce cambionan. Post Aruba N.V. a crece y durante añanan a modernisa, pe Post cu tin awendia.
E empleadonan a celebra e 125 aña di Post Aruba N.V. na Indian Rock Garden, unda nan a disfruta di e anochi. Na yegada di e empleadonan, director di Post Aruba N.V. Guillermo Raymond, hunto cu su Head Marketing Katharine Lacle y Sales Executive Joraine Lopez, tabata duna bon bini na e empleadonan unda cu nan tabata ricibi un pin di 125 aña y un champagne di bon bini. Empleadonan tabatin e oportunidad pa saca potret na e backdrop di 125 aña y despues tabata saca potret na e picture booth unda nan por a saca potret “loco”.
Guillermo Raymond a recorda e empleadonan cu nan a celebra 125 aña di cual trayectorio ta uno hopi largo. Durante añanan Post Aruba ta encarga pa entrega e cartanan na tur hende, nan a percura pa renoba nan funcion y balor den comunidad. “Nos mester ta gradici na esnan cu a aporta durante e añanan. Yama nan danki pe labor integral. Tambe mester gradici pa unda Post Aruba N.V. ta actualmente”, Guillermo Raymond a expresa orguyosamente.
E banda cu a entretene empleadonan di Post Aruba N.V. tabata D’Licious. Bailadonan di Post Aruba N.V. a subi pista y no tabata kier a baha. E famia di Post Aruba N.V. tabata contento di por a pasa un momento agradabel y ta corda cu sin e sosten di comunidad pa 125 aña nan no por existi.
A funda e compania priva Post Aruba N.V. na aña 2005. Su oficina principal ta situa na J.E. Irausquin Plein # 9 na Oranjestad y tin 2 oficina adicional na Santa Cruz y San Nicolas. Ey ta ofrece tur tipo di servicio, for di manda un envelop, te na carga pisa. Post Aruba N.V. ta conta cu 111 empleado, cu diariamente ta yega na 42 mil adres situa tur rond di nos isla. Mas cu djis un servicio, e empleadonan atento ta percura pa tanto comunidad como sector comercial por comunica cu otro.
Pa mas informacion riba servicionan di Post Aruba N.V., bishita e website www.postaruba.com of check nan paginanan riba Facebook, cu ta Post Aruba N.V.y Aruba Stamps.


text:
WILLEMSTAD – Kuater luna pasá tabatin hopi atenshon pa nan; e seis famianan ku for di nesesidat a bai biba den un skol na Steenrijk. Medionan di komunikashon, ámtenar i polítiko ku a bin tira un bista a yama e situashon deplorabel. Pero nada no a kambia, supervisor Shirley Adamus ta bisa. “Niun di e habitantenan no a haña kas.”
E total di 22 adulto i mucha ta inskribí serka Fundashon Kas Popular (FKP), tin di nan mas ku diesdos aña kaba. Nan no tin bista riba un kas. E lista di espera di FKP tin mas ku 9 mil nòmber.
Kada aña FKP ta entregá 100 pa 150 kas nobo, no ta sufisiente pa duna ni sikiera hende ku urgensia médiko òf sosial un kas.
Supsidio di hür
Tòg t’asina ku na mod’é papia seis famia por haña yabi mayan pa un apartamento na Moontjeweg den Savaan, direktor di FKP Arthur Con ta bisa. “Pero e ora ei gobièrnu mester duna supsidio di hür. FKP tin añanan largu kaba ta avansá e supsidio ei, i finansieramente no por hèndel esaki mas. Awor ta turno di ministerio di DSLB.
FKP a ofresé gobièrnu un preis bahá di hür pa e 25 kasnan na Moontjeweg ku ta reservá pa kasonan urgente. “E solushon t’ei”, Con ta bisa. “Ministerio a bisa ku nan lo hasi algu, ta esei nos ta warda.”
Den e tres añanan ku tin hende ta biba den e skol a nase dos baby, Shirley Adamus ku ta guia e famianan ku nesesidat di ayudo ta konta. Den un di e klasnan el a habri un bazar di artíkulo di segunda mano, di e chipichipi ku ta gana pa dia ku esaki nan ta hasi kompra. “Mester yena barika promé”, Adamus ta bisa. “E mayornan ku tin trabou ta koperá manera nan por, ounke tin bia no ta mas ku dies florin.”
Un di e señoranan ku ta biba ei tin difikultat pa yega na e ducha, ya ta nuebe luna ku e tin un pacemaker pa su kurason, i resientemente el a haña un sangramentu serebral chikí. E tin 44 aña, mama di un yu muhé di 16 aña; nan mester kompartí un kama, mas kama no tin.
Famia number seis – tata, mama i dos yu – ta ministerio di DSLB a pone nan den e skol, sin niun kontribushon finansiero di gobièrnu.
“Ki mi ke hasi?”, Adamus ta suspirá. No por nenga e hendenan aki, pasobra ta unda otro nan por bai? Ma mi tin masha gana di sa si kiko gobièrnu ta bai hasi, si nan ta bini ku un solushon. Nunka no tabata e intenshon pa biba hopi tempu den e skol bandoná aki. Pero ta manera no tin un fin na e situashon di emergensia aki.


text:
Diamars Corte di Apelacion a trata caso Ibis, unda cu a trata specificamente caso Ibis, specificamente di Melony Paesch -Croes. El a bisa cu e kier traha den tur trankilidad y pa limpia su nomber.
Un di e puntonan trata tabata discrepancia financiero di negoshi di Melony Croes-Paesch. Segun fiscal, e negoshi aki su gastonan tabata hopi mas halto cu su entradanan.
ABOGADO GENERAL
Durante tratamento di e caso, AG a indica cu via negoshi di Melony Croes-Paesch, nan a laba mas di 209 mil florin, via Silk & Cotton. Segun OM Melony mes a declara cu e no sa con e calculacion di placa ta sosode. E lo a manda su recibonan pa accountant y ta laga accountant handle cu tur cos. Pero segun AG, nan a gasta mas di loke nan tabata tin na entrada.
DEFENSA
Di otro banda, abogado mr. Demis Illes, ainda Ministerio Publico ta para riba cu a laba mas di 209 mil florin. Pero segun abogado Illes, esaki no ta corecto, ya cu Croes-Paesch a duna tur splicacion, a entrega tur papel cu e tabata tin pa verifica cu su entradanan tabata legal y cu tabata tin un fout den calculacion, pa cual Ministerio Publico a baha e suma di 209 te cu 111 mil florin.
ULTIMO PALABRA
Hues a dun’e oportunidad pa hiba ultimo palabra, unda cu el a bisa hues, cu e no por acepta e 240 ora pa comunidad, pasobra esey lo ta mescos di acepta cu e ta culpabel. El a sigui bisa cu e ta bin di famia di mama y wela soltera y semper nan a siñ’e pa ta independiente.
Actualmente, tur porta di tur banco ta cera, hustamente door di tratamento di e caso aki. Unico cu e ta pidi ta pa por traha den tur trankilidad y esey ta posibel unicamente door di limpia su nomber.
Pa mas informacion, lesa TREMPAN di mañan.


text:
E aña aki pa Arubaanse Voetbal Bond (AVB) tin un aña historico, partiendo hopi material na clubnan di futbol afilia na e organisacion. E materialnan regala pa AVB a varia dependiendo di e cantidad di division cu cada club tin. Presidente di AVB, ing. Richard Dijkhoff, tabata feliz cu un biaha mas di por a traha hunto cu FIFA pa yuda clubnan sigui engrandece futbol.
Por exigi clubnan miembro di AVB pa desaroya futbol, pero sin material e ta bira dificil. E federacion mester a convence representantenan di FIFA, cu constantemente tabata na Aruba, pa por a yega na materialnan. P’e directiva e evento tabata special unda a parti material na clubnan. E proyecto a tuma su tempo di cual a inicia 2 aña pasa y awo a bira un realidad, asina Richard Dijkhoff a expresa. Den e sistema nobo di traha cu CONCACAF y FIFA, cada peticion mester bin man den man cu un plan di ehecucion, midiendo adelanta con positivo e proyecto lo afecta futbol.
FIFA mester a compronde prome con AVB ta trahando y na momento cu nan mes a constata cu proyectonan ta bayendo den bon direccion y cu ta haciendo locual a bisa, cu mesora nan mes a coopera mas lihe cu proyectonan di desaroyo pa AVB.
Den e lunanan nos dilanti AVB lo ta ocupa cu diferente proyecto y e siguiente paso ta cu tur coach, di tur division di e organisacionnan, lo ricibi un compensacion pa nan trabou. E federacion lo duna nan e compensacion y ta haci esaki pasobra ta garantisa continuacion.
E proyecto di AVB ta hopi bunita mes, esta pa duna clubnan e materialnan necesario, asina Rossy Marchena, secretario di SV Dakota a expresa. Material di deporte ta hopi caro, e ta un di e gastonan mas caro di e clubnan durante aña. E materialnan duna, esta net, gol, bala, pion, etc., ta loke tur club mester pa por practica futbol.
FC San Nicolas a ricibi material di AVB y pa esaki Josefin Martilia, Presidente di e club, tabata contento di ricibi e materialnan. Josefin Martilia tin 1 aña cu e team di San Nicolas y un di nan problema mas grandi ta cu no tin e materialnan necesario pa train e muchanan. Pa mira cuanto material AVB a duna, e team ta hopi contento. Tur biaha e team tin cu busca sponsor y e no ta facil si tur tienda tin cu sponsor material.
Angelique Wout, vice presidente y secretario di FC San Nicolas, tin 2 aña cu e club, cual tin 2 aña di existencia. Pa prome biaha e ta mira cu clubnan ta haya hopi material di AVB, pa por sigui train e muchanan y prepara nan den futbol. FC San Nicolas tin 6 division, cuminsando for di U7 te cu Division 1, e materialnan ricibi di AVB lo yuda nan sigui cu e trabounan di prepara y desaroya e muchanan. E club ta hopi gradici na AVB pa duna e materialnan aki.


text:
KRALENDIJK—Junior Janga mihó konosí komo ‘Jun jún’ manera hopi ta yam’é, un persona sèmper ku aktitut positivo. Fittipaldi Pietersz:”Jun jún tabata laborá na Patagonia Restaurant i na diferente okashon mi ta top’é, momentu ku mi ta aya pa kubri aktividat priva. 29 di febrüari 2020 mi a yega Patagonia i promé kos ku Pablo propietario di e restorant a bisami, ku e mihó kòki a aksidentá ku motosaikel. Ya mi tabata na altura ku e mardugá, nos amigu ‘Jun jún’ a haña aksidente.
Na Patagonia momentu nos topa nos ta kòmbersá i aña pasa el a informámi ku e tin un motosaikel i a mustrami e ko’i kareda. E di un kos pa kore basilá. Mi konosé hopi tempu pasa e tabata hopi aktivo ku motosaikel. Un persona ku hopi rèspèt p’ami, meskos ami pe. Tur momentu e ta kontentu. Si mi no ta kiboká e tabatin un 1986–750cc (blou ku blanku). Despues el a stòp di atendé ku motosaikel i algun tempu pasa el a bolbe kumpra un, esun ku e tabatin último. E no tabata move hopi manera ántes segun e ta kontami. Djadumingu último mi ta puntra mi kasa, si e no a tende nada di ‘Jun jún’. El a kontestá no. For di dia mi a tende ku el a haña aksidente, mi a tene den orashon. Den mi mes mi a bisa mi a tene algun dia den mi orashon, i despues mi a sigui resa manera semper tur dia. Pues mi a asumí ku e ta rekuperando aya na Colombia, pasobra no a tende nada mas di dje. Ayera mainta mi a tende e tristu notisia ku el a bai sosegá den brasa di Señor. Hopi forsa pa e famia ku e pèrdida di nan ser kerí.” Riba ámbos potrèt Junior di 2 persona di robes pa drechi. Pablo a pidi pa saka e potrèt aña pasa durante un aktividat.


text:
ORANJESTAD – Cantidad di casonan positivo di Corona virus pa diadomingo ta 54 den 921 test haci. Esaki ta pone cu total Aruba a yega na 563 caso positivo na unda cu 446 ta activo. Si compara esaki cu e cantidad di diasabra cu ta 113 y e cantidad prome cu esey ta 133, nos ta mira cu e cantidadnan a cuminsa baha. Esaki ta mustra cu aunke e cantidad di testnan a keda mas o menos igual, asina mes e cantidad ta bahando considerablemente.
Prome Minister Evelyn Wever-Croes: “Esaki ta locual nos kier logra, pa nos cuminsa baha e cantidad di caso y cu cada dia nos tin menos caso nobo. Traha riba e recupracion di esnan cu tin e virus pa asina nos por ‘flatten the curve’ y ohala despues ‘crush the curve’ tambe. Esaki ta e resultado di un strategia hopi agresivo y testmento masal. Esaki ta danki na tur esnan cu ta trahando hopi duro den e area di salud y den tur e testing y e resultadonan di laboratorio.
Un danki tambe na e comportacion di nos hendenan cu a tuma conscientisacion mas na serio, nos por mira cu cayanan ta hopi mas trankil. Nos ta mira cu tur hende ta realisa cu esaki ta un situacion serio y nos ta mustrando e disciplina cu semper nos a pidi Aruba pa demostra. Pa esaki un danki di curason. Nos a yega di hacie caba y nos lo bolbe hacie. Ban nos tur hunto ‘flatten the curve’.


text:
KRALENDIJK – Por traha sòm bon, tambe ta nesesario i importante pa alumnonan. Esaki ta bentahoso pa prestashonnan na skol p’e alumnonan, pa estudio kontinuativo, nan fishi despues i den komunidat. E proyekto di idioma Pienter in Taal (PiT), di Stichting Lezen en Schrijven Bonaire, p’esei e aña nobo akí a añadi na su programa ‘konta i matemátika’. Na e manera aki PiT –banda di hulandes- ta aportá un granitu pa amplia bon abilidatnan pa konta di alumnonan na Boneiru.
Riba 13 di yanüari 2020 e lèsnan èkstra di konta, huntu ku esnan di hulandes, ta kuminsá. Rèimu 120 alumno di grupo 8 di skolnan básiko na Boneiru lo sigui mehorá nan hulandes i abilidatnan pa konta. Esaki lo ta dos biaha pa siman, total 4 ora despues di skol. Esaki nan ta hasi entre otro ku ehersisionan di hulandes i konta online di Muiswerk i aktividatnan edukativo. E trayekto èkstra di hulandes i konta ta dura te ku desèmber 2020 pa e grupo aki. Ku otro palabra, e alumnonan akí lo sigui traha grátis riba nan abilidatnan di hulandes i konta ora nan bai vmbo, mavo, havo òf vwo despues di fakansi grandi.
Nos por konta riba bo?
Na kabamentu di 2019 a organisá anochinan di informashon pa mayor i alumno. (wak potrètnan) PiT ta haña banda di informá, partisipashon di mayor tambe di importansia. Na e manera aki nos ta yuda embolbí mayornan den e desaroyo di idioma i traha sòm di nan yu(nan). Nan lo haña e ora ei konkreto e importansia di esaki, kon por hasi esaki, i por sigui stimulá plùs apoyá esaki. P’esei Pienter in Taal ta buskando mas mayor ku boluntariamente kier yuda. Esaki por enserá, den kuadro di orientashon di fishi dje alumnonan; pa hasi un presentashon tokante bo profeshon, yuda guia insidental na ekskurshonnan te bira miembro di e grupo di mayornan skuchadó krítiko di Pienter in Taal. Interesadonan por tuma kontakto ku Paul Ruijs. Ruijs ta lider di proyekto di Pienter in Taal i por lokalis’é via (+599) 782 4569. Manda un mensahe di WhatsApp n’e number di selular akí tambe por. Meil na lezenenschrijvenbonaire@gmail.com tambe ta pertens’é na un di e posibilidatnan pa drenta den kontakto.
Pienter in Taal kier deseá nos komunidat e mihó deseonan pa 2020!
IN 2020 VERGROOT PIENTER IN TAAL OOK DE REKENVAARDIGHEDEN VAN LEERLINGEN OP BONAIRE!
KRALENDIJK – Goed kunnen rekenen is ook voor leerlingen nodig en belangrijk. Dit is handig voor de prestaties van de leerlingen op school, een vervolgstudie, hun later beroep en in de samenleving. Het taalproject Pienter in Taal (PiT), van Stichting Lezen en Schrijven Bonaire, heeft daarom dit nieuwe jaar rekenen en wiskunde toegevoegd aan zijn programma. Op deze manier wil PiT –naast het Nederlands- zijn steentje bijdrage aan het vergroten van goede rekenvaardigheden van leerlingen op Bonaire.
Op 13 januari 2020 gaan de extra rekenlessen, samen met die van het Nederlands, van start. Ruim 120 leerlingen van groep 8 van basisscholen op Bonaire zullen twee keer per week, totaal 4 uurtjes na school hun Nederlands en rekenvaardigheden verder verbeteren. Dit doen ze onder andere met online taal- en rekenoefeningen van Muiswerk en educatieve activiteiten. Dit extra taal- en rekentraject duurt tot en met december 2020 voor deze groep. Dit wil zeggen dat deze leerlingen (ook) na de grote vakantie een gedeelte van hun eerste leerjaar van vmbo, mavo, havo of vwo, gratis aan hun taal- en rekenvaardigheden verder kunnen werken.
Kunnen wij op u rekenen?
Eind 2019 zijn er informatieavonden gehouden voor ouders en leerlingen hierover. (zie foto’s) PiT vindt naast goede voorlichting, ouderparticipatie ook van groot belang. Op deze manier helpen wij ouders betrekken bij de taal- en rekenontwikkeling van hun kind(eren). Zij zullen dan concreter het belang krijgen hiervan, krijgen handvaten en kunnen dit verder stimuleren plus ondersteunen. Pienter in Taal is daarom op zoek naar nog meer ouders die vrijwillig willen helpen. Dit kan inhouden om, in verband met beroepsoriëntatie van de leerlingen; een presentatie te doen over uw beroep, helpen begeleiden bij incidentele excursies tot lid worden van de klankbordgroep ouders van PiT. Belangstellenden kunnen contact opnemen met Paul Ruijs. Ruijs is projectleider van Pienter in Taal en is te bereiken via (+599) 782 4569. Een WhatsApp bericht sturen naar dit mobiele nummer is ook mogelijk. Mailen naar lezenenschrijvenbonaire@gmail.com, behoort ook tot een contactmogelijkheid.
Pienter in Taal wil onze samenleving allerbeste toewensen voor 2020!


text: KRALENDIJK – Awor akí e angua kontra corona ta disponibel tambe pa studiantenan Boneriano ku ta studia den eksterior i kudentro di poko ta bin Boneiru pa pasa vakansi. E studiante nan por registránan mes na vaccinatie.info@bonairegov.com òf nan mayornan por registránan via e number grátis 0800 0900. T’asina sí ku e studiantenan mester keda sufisiente tempu na Boneiru pa por pasa dos angua, e ora ei nan ta kompletamente bakuná. Despues di e promé angua minimalmente tres siman despues nan tin ku pasa e di dos angua na Boneiru. Na momentu di registrashon mester duna nòmberi number di sédula di e mayor i Tambe nòmber di e studiante I su fecha di nasementu. Ta importante tambe pa duna un number di telefòn òf email adrès I fecha di yegada I salida di e studiante.


text: RALENDIJK – Ayera “Bob-Bus Bonaire”a hasi e promé pasada ku miembronan di prensa pa despues kontinuá ku nan tarea pa transportá hende di un sitio pa otro. Orlando Fransisca i Leo Dijkgraaf a papia ku prensa durante e ruta i a splika ku tin un situashon a presentá ku no por kontinuá ku e proyekto. Gobièrnu esnan kende a duna lus bèrdè pa e proyekto a manda un karta fin di siman pasa, i menshoná ku no por aktivá e proyekto. Nan a splika prensa e motibu ku gobièrnu ta referí na dje, no ta kuadra ku realidat. Entre otro nan a splika ku no ta transportá hende manera un taksi òf bus. Simplemente nan ta transportá hende di un hotèl pa algun lugá spesífiko. Ta konsentrá den e mundu di horeka. Nos no ta kompetí ku taksi òf outo bus, nan a menshoná. E proyekto ta kobra 5 dòler pa transportá un persona i mitar di e sèn ta bai pa fundashon di muchanan. A menshoná ku ta bai krea mas kupo di trabou pa nos hendenan riba e isla. Gobièrnu na luna di yanüari a aseptá ku “Bob-Bus Bonaire” ta un bon proyekto i awor a manda un karta i menshoná ku no por kontinuá, Orlando i Leo a menshoná. Algun miembro di prensa huntu ku Kitty Ladiges mènedjer di e proyekto i Anna Kroodsma kende ta na kabes di e proyekto, a kore e ruta ku e “Bob-Bus Bonaire” ta kore. Tin persona ya a hasi uso di e bus durante e promé pasada ku tabata grátis. Siguiente bia si mester paga e 5 dòler na e lugánan ku ta bend’é. Pa mas informashon por bishita nan pagina di “Facebook”. Kombinashon di potrèt ta duna bista di un parti di e pasada di “Bob-Bus Bonaire” riba su ruta.


text:
Orario di bishita adaptá
Orario di bishita adaptá
Konforme di Gobièrnu di Kòrsou su reglanan pa limitá e montante di hende riba kaya, Fundashon Birgen di Rosario a adaptá su orario di bishita. Entrante awe 2 di aprel, famia di habitantenan por bin trese òf hiba paña òf prudukto di uso riba solamente e dianan djaweps, djabièrne i djasabra entre 10’or di mainta te ku 12’or di mèrdia.
Nos ta pidi miembronan di famia, por fabor yama e departamentu konserní i informá e personal di esaki. Por fabor sigui e reglanan den e temporada aki pa asina nos ta prepará pa un ke otro kana di forma efisiente.
Tuma nota ku sierto numbernan a kambia!


text:
Resultado completo di e di 10 Gold Coast Taekwondo Cup.
Gold Coast Taekwondo Cup ta e segundo clasificacion pa Best of the Best 2019 cu ta tuma luga dia 16 di November 2019. Algun atleta a desaroya mas y a haci un impacto grandi den e di 10 Gold Coast Taekwondo Cup manera: Jaymir Bergrok, Camila Cedeño, Ingomar Jacobs, Alisha van Geene, Williams Constant y Alisha van Geene. E 6 atletanan menciona aki riba ta atletanan cu curason grandi y si nan sigui nan lo bira grandi. Williams Constant di San Nicolas Taekwondo Center kisas no a gana tur su peleanan, pero a demonstra un bon Taekwondo y e publico a gosa di su estilo di bringa.
Camila Cedeño independiente a cuminsa bringa bon lastrando su contrincante den e prome rond, pero den e di dos rond algo a bay robes y su contrincante a bin di atras ganando e pelea. Despues di 3 ora di Taekwondo por a wak varios pelea for di infantil te cu adulto y tur e atletanan a duna bon bataya.
Aki bounan tin e resultado completo di e di 10 Gold Coast Taekwondo Cup 2019.
Ray Jean Lejuez, Rushineldy Lejuez, Reginald Tromp, Nathan Fradl, Leonard Philips, Alisha van Geene y Esther Coffy a sali best fighter den e Gold Coast Taekwondo Cup.
Alisha van Geene a bira independiente pa un paar di tempo pa asina respira un rato y a hala hopi atencion cerca e refereenan cu a scoge como nan miho bringado infantil. Alisha van Geene kende tabata ausente di e actividadnan di Brazil Taekwondo Stichting a bin cu hopi hamber pa bringa y tabata kier a bringa cu ken cu ta. Asina mes el a enfrenta Ingomar Jacobs pa sigui despues cu William Constant. Alisha van Geene su lombrishi ta dera na Noord Taekwondo Center na e imperio di instructornan manera: Master Melvin Rasmijn, Master Joshmar Wever, Master David Dubero y Grand Master Chaco Cornelio kendenan a siña Alisha van Geene kiko ta Taekwondo.
Ray Jean Lejuez y Rushineldy Lejuez no ta caranan desconoci den Taekwondo y sa haci locual ta di spera di nan ora di bringa. E refereenan a scoge Ray Jean Lejuez best male fighter infantil y Rushineldy Lejuez best female fighter cadet. E refereenan internacional cu a referee e di 10 Gold Coast Taekwondo Cup tabata: Mater Eric Barry, Master Augy Tromp y Master Moices Dumfries. Hopi ta kere cu e trabou di referee ta facil, pero e no ta. E otro atletanan cu a wordo scogi como best fighter ta: Roderick Tromp best male cadet fighter, Nathal Fradl best male junior fighter, Leonard Philips best male senior fighter y Esther Coffy best senior female fighter. Brazil Taekwondo Stichting ta felicita tur e best fighternan.
Brazil Taekwondo Stichting lo anuncia otro siman kendenan ta e atletanan cu a wordo scogi pa e Test Event di Best of the Best cu ta dia 5 di Oktober 2019.
Stichting Impact Taekwondo Martial Arts & Sport Foundation a sali Best Team den e di 10 Gold Coast Taekwondo Cup.
Diasabra ultimo e di 10 Gold Coast Taekwondo Cup organisa pa Brazil Taekwondo Stichting a tuma luga den Centro di Bario Brazil. Stichting Impact Taekwondo Martial Arts & Sport Foundation a sali best team cu un total di 37 punto cu e 7 bringadonan. Jose Henriquez a scoge e siguiente atletanan pa bringa pa e Copa; Ingomar Jacobs, Nathan Fradl, Eugene Petrocchi, Anabella Fernandez, Jayzion Cornes,
Maelynn Fradl y Rouel Baarh.
Gold Coast Taekwondo Cup a conta cu 3 referee Internacional, Master Eric Barry,
Master Augy Tromp y Master Moices Dumfries, nan a haci cu nos atletanan a bringa bou di e
reglanan internacional. Despues di un dia basta largo e refreenan a scoge Jose Henriquez como nan
miho coach di e di 10 Gold Coast Taekwondo Cup 2019.
Brazil Taekwondo Stichting ta felicita Stichting Impact Taekwondo Martial Arts & Sport Foundation cu un otro logro den un campeonato organisa pa Brazil Taekwondo Stichting.
Alberto Klabér
mundotaekwondo.com
Brazil TKD S.
Aruba Press.


text:
(LaPatilla/Reuters) – Exportacionnan di petroleo di Venezuela a sink luna pasa na su nivel mas abao den casi un aña, interumpi pa e falta di disolventenan cu a hiba na un perdida considerabel di produccion den su region principal di produccion, e Faha di Orinoco. Reuters ta señala cu nan a mustra documento- y datonan di deteccion di petroleronan.
E escasez for di augustus a mantene Orinoco den un situacion di emergencia declara pa PDVSA debi na retrasonan den e produccion den e camponan petrolero y stacionnan di mescla, cu tambe a genera retrasonan den e expedicion, segun documentonan di e empresa.
PDVSA y su empresanan conhunto a exporta 414 mil bari pa dia (bpd), un total di 19 cargamento luna pasa, un caida di 34% compara cu e luna anterior y e cantidad mas abao desde october di 2020.
Cerca di dos tercio di e cargamentonan a bay rumbo pa Asia, destino principal di e petroleo di Venezuela, mientras cu 77.500 bpd di productonan crudo y refina tabata dirigi pa e Medio Oriente y 58 mil bpd a wordo ricibi na Cuba, aliado politico di president Nicolas Maduro.
E produccion di Orinoco por recupera pronto. Na final di september, e Dino I cu bandera di Iran, a cuminsa descarga 2.1 miyon di barinan di petroleo condensa pa usa nan manera disolvente pa e empresanan conhunto Petrolera Sinovensa, Petrocedeno y Petropiar di PDVSA.
Un di dos cargamento di petroleo condensa Irani lo yega den e proximo simannan den virtud di un contract di intercambio entre PDVSA y e Compania Nacional di Petroleo di Iran, cu ta spera cu lo proporcion suministronan durante por lo menos seis luna.
Iran, cu mediante su cooperacion cu Venezuela a profundisa na medida cu ambos nacion ta lidia cu sancionnan di Merca, a manda un cargamento mas chikito di petroleo condensa na juli, y di februari te cu april el a proporciona gasolin pa e pais Sur Americano cu sed di combustibel, cual nan refinerianan ta trahando cu un fraccion di capacidad.


text:
Font size
Nos ke pa tur hende por biba, no djis sobrebibí
Pa nan sinti nan mes liber, en bes di limitá. I nos ke pa tur hende tin un entrada digno i ku nan por partisipá.
Nos por logra esaki dor di kombina nos forsa i konstruí un movementu fuerte. Un movementu ku lo fòrsa e rikesa immenso na Hulanda pa ser distribuí mas hustamente.
E punto di salida: subi e sueldo mínimo pa ora di €10 pa €14.
E problema
Aktualmente, dos miyon hende no ta benifisiá di e kresementu ekonómiko di e pais. Hende ku ta gana e sueldo mínimo ta mará un kaminda sin por krese i saka benifísio di dje.
De fakto, durante e último 40 añanan, e balor di nan entrada a baha ku 20%! Tanten e ganashi di e kompaniánan di mas grandi ta keda krese. Esaki no ta akseptabel.
Nos ta lanta i para fuerte kontra di e inhustisia aki.


text:
Ya ta hasi 9 aña ku TNO a raportá ampliamente tokante e impakto dje aktividatnan petrokímiko na Kòrsou. Den e temporada ei TNO a bati alarma tokante e nivel di vanadio den aire, a midi 51 ng/m3 (esta: nanogram pa meter kúbiko). Un tal nivel ta masoménos 5 biaha mas haltu ku esun ku ta bini dilanti den un estudio di Yuan ku otro hende (‘The distance-to-source trend in vanadium and arsenic exposures for residents living near a petrochemical complex’, Journal of Exposure Science and Environmental Epidemiology, 2015) den nan estudio hasí na un refineria na Taiwan. E investigadónan akí a komprobá komo e promé sientífikonan un relashon entre e nivel di vanadio den orina di habitantenan i e distansha di nan kas te e kompleho petrokímiko. Nan a komprobá ku tin un ‘distance-to-source gradient in V [vanadium] and As exposures exists for residents living near a petrochemical complex’. E konklushon akí ta konforme e espektativa ku SMOC ta atvertí p’e pa añanan largu kaba. Mas serka hende ta biba pabou di e tereno di Isla, mas haltu e nivel di vanadio den nan kurpa. Esaki tin konsekuensha grave pa salú di hende, asta e por kousa chèns di kanser i un desaroyo desviante. Manera ta konosí e chèpèchèpè bèrdè riba kas bou di huma di Isla tambe ta riku na vanadio.
Comments Off on ‘Ora ta biba serka di tereno di Isla, nivel di vanadio den orina ta mas haltu’ |


text:
LAGUN – E landfill na Lagun, e úniko di Boneiru, lo ta yen aki tres aña. Aktualmente e kaminda di tira sushi aki ya tin un altura di 22 meter riba nivel di laman. E por bai te 25 meter, despues no tin posibilidat mas pa ekspand’é bai laira òf den hanchura. Ainda no a haña un otro sitio riba e isla.
Claris Trinidad di Selibon ta konta di e problema di sushi
Ku diseño di un ‘Plasa Medio Ambiente’ na Kaya Industria, e kompania di sushi Selibon ta traha na e konsientisashon di medio ambiente na Boneiru. Ei hende por tira nan sushi afó separá. Den un aña e kantidat di bishitante a subi di 7.000 pa 14.000 i piku. Na 2016 apénas e kantidat a oumentá bai 16.000. P’esei awor tin stashon di sushi den mas bario manera Hato, Amboina i Rincon.
Si separá e sushi e landfill lo yena den seis en bes di den tres aña
“Trùk di sushi ta buska sushi di kas. Ta basha e sushi aki na e landfill. E sushi ku kolektá separá, ta yega e landfill separá”, Claris Trinidad, kordinadó di customer relations di Selibon ta bisa. Ku esaki Trinidad ke pone un fin na e rumornan ku sushi separá i no separá na landfill ta basha nan tur huntu atrobe.
“Nos ta trahando pa separá sushi mas tantu posibel. Pa medio di esaki nos ta konsientisá hende ku mester tene glas, karton i bleki separá. Asina nos por redusí e sushi ku ta bai landfill.” Ku separashon di sushi Selibon ta spera ku e landfill lo yena te aki seis aña en bes di tres aña.
Karton ta bai Asia
Selibon no tin e kapasidat ainda pa prosesá tur e sushi separá na e plenchinan di medio ambiente òf pa resiklá. E ta keda na e plenchi di medio ambiente na Lagun te ora ta asina leu.
Ku e prosesamentu di sushi biomédiko i kadaver chikí si a yega asina leu kaba. Esaki ta konta tambe pa primimentu di karton. Pa kuartal ta bende mas o ménos 50 tonelada di karton den dos kònteiner ku un kompania ku ta eksportá esaki pa Asia. Pero esaki ta kosta plaka: Selibon ta paga un promedio di 800 dòler pa kònteiner i e preis di e karton no ta kubri e gastunan. Tòg ainda e ta haña ku ta bale la pena.
Sushi di plèstik a bira tripel
Selibon ta buska un empresa lokal ku por prosesá glas. “Si prosesá e glas na Boneiru traha santu kuné, por us’é entre otro pa konstrukshon di nos kamindanan.”
Sushi di plèstik a bira kasi tripel kompará ku 2015. Esaki ta pasobra laman tambe ta laba trese plèstik kantu na Boneiru. Selibon lo a kumpra un mashin di prosesá plèstik. Pero segun Trinidat a para e plan aki pa tanten. E ta warda e resultado di un rapòrt di TNO di Hulanda.


text:
Kontakto Ministerio Públiko
Orario di apertura di Ministerio Públiko ta permanesé sin kambio te próksimo aviso. Sin embargo, ta solisitá pa bini na bali solamente pa asuntunan di urgensia. Si ta nesesario pa bini na bali, nos ta pidi amikalmente pa bisti un tapa boka paden. Tuma kontakto ku nos via telefòn òf meil pa atendé tur sobra asuntu.
Nos ta pidi pa paga but i daño i perhuisio mas tantu posibel ‘online’. Aki ta sigui instrukshon kon pa realisá e pago.
Pago di but:
Por transferí e pago di but na e siguiente kuentanan di banko di Belastingdienst Caribisch Nederland:
No lubidá di menshoná bo nòmber i number di OPV. Por manda e komprobante di pago na: parketbes@omcarib.org
Pago di daño i perhuisio:
Por transferí e pago di dañonan na kuenta di tersera di Ministerio Publiko BES:
No lubidá di menshoná bo nòmber i number di Parket. Por manda e komprobante di pago na: parketbes@omcarib.org
Bonaire: +599 717 8626
E-mail: parketbes@omcarib.org


text:
Secretario General Sra. Nicole Hoevertsz tabata di bishita na cerca nos atleta nan na Paracas
Awe riba e dia cuatro di competencia, nos tres atleta nan a haya bishita di Secretario General Sra. Nicole Hoevertsz. Durante di su bishita sigur a hiba conversacion riba e dia nan tras di lomba y como tambe esnan na caminda. Mas cu claro a toca tema di nan propio futuro despues di e Weganan Panamericano.
Sigur tur tres atleta y como tambe coach nan a keda sumamente contento cu su bishita aki na Paracas.


text:
Bandera di Aruba
E bandera di Aruba a keda decreta desde 16 di maart 1976 bandera oficial di Aruba.
Aruba ta e prome isla di Antias Hulandes cu a proclama su mes un bandera nacional formando parti ainda di e konstelashon di Antia Hulandes na aña 1976. E bandera tin cuater colo: kolo blauw kla cu dos strepi geel y un strea kora cu rand blanco. Den praktika tin hende ta keda insisti pa sigui causa confushon, tokante e kolo blauw kla di e bandera, siendo cu e color ya ta legalmente bon cla fiha y defini desde 1976, pero toch pa intencionalmente causa desunion y disgusto den pueblo kier pa tin un discushon kontinuo tokante e kolo oficial di e bandera. Despues cu Aruba a sali for di e konstelashon di Antia Hulandes dia 1 di januari 1986 Aruba su bandera, un cuatricolor, a bira tambe e bandera nacional di Aruba. E otro islanan di Antia Hulandes, Kòrsou, Boneiru, St. Maarten, Sint Eustatius y Saba tambe a haya nan propio bandera despues cu Aruba a sali for di e constelacion antiano. Aruba ta celebra su dia di bandera riba dia 18 di maart.
Decreto di bandera di Aruba[editá | editá fuente]
E Conseho Legislativo di Aruba: considerando, cu segun desicion di e Conseho Ehecutivo di e Territorio Insular di Aruba, fecha dia 21 di Januari 1976, no.588/1976 a ser instala un comision, cual tabata tin como tarea conseha e mencionado Conseho Ehecutivo en cuanto e stipulamento di un bandera Arubano; cu e comision menciona den e parafo anterior, e asina yama Comision di Bandera, a presenta su recomendacion na e Conseho Ehecutivo, riba dia 26 di februari 1976; cu despues di esey e comision, riba encargo di e Conseho Legislativo, ya menciona, a bolbe presenta un recomendacion, mas detaya, riba dia 8 di maart 1976, cual recomendacion a ser discuti den e reunion interno di e Conseho Legislativo, teni riba dia 8 di maart 1976;
A DICIDI:
1. Pa stipula como bandera di Aruba e bandera proponi pa e Comision di Bandera den e recomendacion di e comision ey, fecha dia 8 di maart 1976, di cual e descripcion ta manera ta sigui:
E bandera ta rectangular y tin e colornan Geel, Blauw, Corra y Blanco. E proporcionnan di e hanchura y largura ta 2 : 3. E color di e fondo di e bandera ta “LARKSPUR”, di acuerdo cu e codigo “British Colour Dictionary of Colour Standards, No.196” ,e asina yama “U.N.- Blue”(Blauw di Naciones Unidas). Den e tercera parti mas abao di e bandera tin tres banchi horizontal, di Colornan Geel, Blauw, Geel, respectivamente, y e hanchura di cada banchi ta igual na un-decimo-octavo parti di e hanchura di e bandera. E banchi mas ariba ta cuminza na un distancia di exactamente dos-tercera parti di e hanchura di e bandera, midi di ariba bay abao. E Color Geel di e banchinan ta ser describi den e ya mencionado Diccionario como no.113, e asina yama “Bunting Yellow”, e color di e banchi di mei-mei tambe ta e ya menciona color Larkspur of e asina yama “U.N. - Blue”. Bao di e tres banchinan aki tin un rand hancho, cual ta igual na un sexta parti di e hanchura di e bandera, di color “Larkspur-blue”. E bandera ta mustra den e parti mas ariba na banda robez un strea regular di cuater punta, di cual e medianonan horizontal y vertical ta corre paralelo cu e rand di ariba y di abao di e bandera y e rand na banda drechi y na banda robez di e bandera. Un liña hala for di cualkier hoeki banda paden di e strea pasa door di e centro di e strea pa e hoeki paden en frente ta igual na e largura di un-tercera parti di e mediano horizontal of vertical di e strea. E Corra di e strea ta BCC no.210, “Union Jack Red” (corra di e bandera Ingles) y e tin un rand Blanco (BCC no. 1 ‘White”), cu un hanchura igual na un-ciento y trinta y tres parti di hanchura di e bandera. E distancia di un punta di e strea pa e otro punta di e strea, in- cluyendo e zoom blanco ta un-tercera parti di e hanchura di e bandera. E punta mas halto di e strea ta keda na un distancia igual na un-decimo-octavo parti di e hanchura di e bandera for di rand ariba e bandera; e punto di e strea mas cerca di e rand robez di e bandera ta keda na un distancia di un-decimo-octavo parti di e hanchura di e bandera for di e rand robez paden.
2.Pa stipula cu e decision aki lo ser inclui den e Gazeta di Promulgacion di Aruba;
3.Pa determina cu e reglanan en cuanto e uso di e bandera di Aruba lo ser stipula pa medio di un decision di e Conseho Ehecutivo, cual decision tambe lo ser promulga den e Gazeta di Promulgacion di Aruba.
Fiha di tal manera den e reunion publico di dia 16 di maart 1976.
E presidente F.J.Tromp,
E Secretario A.J.Booi
Dos dia despues, ariba 18 di maart, e bandera aki a wordu hisa pa di promer vez den un grandioso inauguracion oficial di Himno y Bandera den Wilhelmina Stadion.
Significacion di cada color y posicion:
E color Blauw di e bandera ta denota e lamar inmenso cu ta rondona un isla o sea e strea di 4 punto, cu ta retene e posicion di honor mas cerca di e asta y e parti ariba di e bandera, pa simboliza e posicion di Aruba den e oceano cu ta rondone.
E bandera tambe ta denota cu e isla ta anhela di ta Soberano o sea Independiente di otronan, pero cu no kier aisla su mes di esnan cu ta rondone y ta liga cu nan pa e lamar blauw. Esaki ta ser simboliza claramente pa e dos strepinan horizontal Geel den e bandera cu ta denota e posicion libre y aparte di Aruba hunto den e mesun lamar blauw, sin distancia su mes di otro isla o paisnan.
E strea di cuater punta ta simboliza e cuater direccionnan di compas, for di cual direccion representantenan di 40 y mas pais a bini Aruba y a forma un comunidad y ta biba harmoniosamente cu ta garantiza libertad maximo. Tambe e ta mustra ariba a cuater costanan di e isla unda lamar ta forma un barera natural. E strea su cuater puntonan ta denota e 4 camindanan maritimo y aereo for di unda ta emana nos economia y for di unda ta bini y ta regresa nos turismo y e demas pilarnan di economia manera comercio y industria. E strea color Cora cu color Blanco ta simboliza e cariño inmenso di cada ciudadano pa cu su isla; ta denota ademas e color di nos industria di antaño di palo di brazil y cochinilla y ta rindi homenage na e sanger Indio drama den Rooi Frances pa su libertad. E strepi Blanco ta simboliza e santo sin mancha di e playanan extenso cu ta rondona e isla y a la vez e pureza di curazon di e habitantenan cu ta respeta husticia, orden y libertad.
Geel ta e color di abundancia. Ta e color apropia pa denota nos industria quimica y petrolera, y di e semper bibo aloe; cu nos comercio y turismo ta forma conhuntamente e fuente di ingreso di nos pueblo. E listanan/banchinan Geel den posicion horizontal ta demostra e solidez y largo duracion di tal abundancia. Ademas e color Geel ta denota e fuentenan di ingreso di antaño manera e industria di oro, di guamo y di aloe. E ta simboliza tambe nos industria di butishi y di artesania Indio di siglonan pasa y e industria di sombre. Ademas di un cantidad grandi di nos palo y matanan ta florece den e color geel . Quibrahacha , brazil , bonchi di strena , curahao , tuturuto aloe y wanglo.


text:
Inmigra
-
Preparacion y yegada
Prome cu sali pa bin biba na Aruba, mester regla cierto asunto. Asina ta necesario, pa hopi adelanta busca cierto documento p'asina bo tin nan den bo poder prome cu bo biaha.
-
Permiso di estadia y deposito
Admision di stranhero ta basicamente regla den ley, e asina yama Landsverordening Toelating en Uitzetting (LTU) y e reglamentonan corespondiente, manera Toelatingsbesluit 2009. Ki tipo di documento bo mester exactamente pa por drenta Aruba, ta depende si bo a biaha pa Aruba como turista, pa bin biba of pa bin biba y traha. Punto di salida ta cu ningun hende por drenta Aruba sin un permiso pa estadia temporal of pa un otro tipo di estadia.
-
Importacion ora di mudansa
En principio mester declara tur importacion di mercancia (otro cu ora ta biaha) na Aruba cerca Servicio di Aduana y Accijns, miho conoci como Duana.
Un agente di duana tambe yama ‘customs broker’) por yuda ora di haci un declaracion di importacion di mercancia. Den e seccion “Yellow Pages” di buki di telefon di Aruba bo ta haya agente di duana.
Ora di muda pa Aruba no ta tur ora ta necesario pa paga derecho di importacion, ya por haya dispensacion pa mueble di mudansa cune.
-
Bestia di cas
-
Inscripcion na Censo


text:
Lider di partido accion 21 su sed pa poder ta pone hopi hende cuminsa duda den su capacidad!
For di algun dia caba tin informacion circulando rond cu cos no ta mucho bon pa e lider di e partido accion 21.
Segun nos fuente tur cos a cuminsa ora un candidato cu a organisa un fundraising a wordo pidi pa entrega 25% di su ganashi na e partido. Dos candidato a rabia y a nenga di duna 25% di loke nan a traha pe pa nan campaña.
Tin indicacion cu hasta gritamento tabata tin y discucionan fuerte. Den e chat group di e partido menciona por a mira cu 2 integrantenan aki a retira y cu ta digusta cu nan lider. Riba social media por a mira post di Daphne Lejuez unda cu ta expresa den forma di un quote palabranan directo pa su lider di partido.
Nos a compronde tambe cu candidato nan ta bezig cu abogado door di un acuerdo cu a wordo firma!
Lidera un partido no ta fasil y si awo bo no por handle un partido kiko lo ta e pais di Aruba? Of su parlamento?
Nos lo monitoria e situacion y lo bai busca esnan mei mei di e situacion aki pa nos haña sa poco mas!


text:
- Formulario di peticion yena den duplicado (tweevoud) riba cua bo ta indica e problema, bo ta describi e solucion cu bo ta ofrece pa e problema tecnico y ta splica e dibuhonan, e titulo di e invento, dato di esun cu ta haci e peticion y of di e inventor(nan), informacion di prioridad (si ta aplicabel) dato di e apoderado (si ta aplicabel);
- Un carta adhunto dirigi na Oficina di Propiedad Intelectual (den duplicado) pa registra e peticion di e patent cu un resumen di e documentonan cu ta acompaña e peticion;
- Un descripcion di e problema den duplicado (dobel);
- Un of mas conclusion of claim. Aki bo ta formula e proteccion di e patent, cu otro palabra e derecho exclusivo cu bo ta desea;
- Dibuhonan of formulebladen (un splicacion riba e dibuhonan of formulebladen ta para den e descripcion);
- Volmacht: den caso cu bo ta biba den exterior bo mester ta representa pa un apoderado di patent. Pero si bo ta biba na Aruba no ta obligatorio, pero si ta recomendabel pa bo ta asesora pa un apoderado di patent. E proteccion di e patent pa medio di un patent no tur biaha ta facil. E invento mester ta hopi preciso describi den e peticion di e patent. Den caso di un patent hopi complica esaki por resulta bastante fastioso. Bo mes por redacta e peticion, pero ta recomendabel pa un apoderado di patent haci esaki. E documento final tin por cierto un status huridico y e calidad di e peticion ta di gran importancia pa e derecho cu bo ta haya finalmente. Apoderadonan inscribi na Oficina di Propiedad Intelectual por yuda bo cu peticion di un patent;
- Documento di prioridad: Si e solicitante kier haci uzo di e derecho di preferencia, e mester duna esaki di conoce, ora cu e haci e peticion of denter di tres luna despues di haci e peticion. E ta haci esaki door di por lo menos informa Oficina di Propiedad Intelectual e fecha di entrega di e peticion riba cua e ta apela y e pais na unda y cu ki fin el a entrega esaki. Si e datonan ya ta conoci ora di inscribi, por yena nan riba e formulario. Denter di diesseis luna despues di a entrega e peticion riba cua e ta referi, mester entrega na Oficina di Propiedad Intelectual e documento di prioridad.
- Acta di traspaso (ta trata di un acta di traspaso of fusion ora tin cambio di e forma huridico of ora e doño di e patent ta bende su derechonan na otro partido.
- Un documento di identificacion valido: paspoort, cedula of rijbewijs (si ta residencia na Aruba);
- Un extracto di Camara di Comercio (den caso cu e corporacion tin un personalidad huridico - rechtspersoonlijkheid bezittend lichaam- na Aruba).
Peticion patent grandi (cu proteccion pa 20 aña)
Descripcion
Si bo ta desea un patent di binti aña, e ora ey bo mester laga haci un investigacion di novedad. Oficina di Propiedad Intelectual ta encarga e Oficina Europeo di Patent situa na Rijsdijk, Hulanda cu e tipo di investigacion aki. E Oficina aki ta haci un investigacion di novedad (nieuwheidsonderzoek) di bo invento. Loke ta investiga ta tur cos cu publicamente ta accesibel den forma oral of skirbi prome cu bo entrega bo peticion pa patent.
E meta di e investigacion ta pa averigua e tecnica di bo invento. Cu e investigacion aki esun cu haci e peticion como un tercer persona por calcula e balor di e patent otorga. E Oficina Europeo di Patent ta investiga publicacion cientifico y banco di dato di patent. E resultado di e investigacion ta hinca den e relato di novedad (nieuwheidsrapport).
Pa bin na remarca pa un patent bo invento mester ta:
- nobo (desconoci mundialmente);
- inventivo (no mester ta evidente);
- aplicabel pa industria (e invento mester ta un producto cu ta mustra cu e ta funciona of un proceso di produccion);
Tene na cuenta si: Bo mester entrega bo peticion den duplicado (dobel) na oficina di Propiedad Intelectual.
Unda pa pidi'e? / Mas informacion na
Pa start e procedura bo por haya un formulario pa esaki na Oficina di Propiedad Intelectual. Bo por tambe download e formulario (Aanvraagformulier Arubaans octrooi) aki nan. Tene cuenta si cu bo mester entrega bo peticion den duplicado (dos papel).
Despues di entrega e peticion pa patent bo mester scoge entre un peticion pa un patent cu un proteccion di un duracion di seis of binti aña. Pa e escogencia aki bo ta dispone di un tempo di diestres luna. Si dentro di diestres luna bo no pidi un investigacion (stand van techniek)– e ora ey bo ta haya automaticamente un patent di seis aña.
Mas informacion na Oficina di Propiedad Intelectual.
Kico mi tin di hiba cu mi?
Cuanto e ta costa?
E gastonan pa e indieningstakse y pa e investigacion di e tecnica ta:
Nota 1 : Pa mantene un patent di binti aña, bo mester paga tur aña un tarifa di mantencion te cu binti aña.
Nota 2 : Si ya caba bo ta dispone di e resultado di un investigacion internacional, bo tin cu entrega un copia di esaki na Oficina di Propiedad Intelectual. Den e caso aki bo no mester di laga haci un investigacion di nobo. E investigacion mester ta haci si door di un oficina di patent reconoci, manera EON, USPTO (United States Patent and Trade Office). Esaki ta suficiente pa Oficina di Propiedad Intelectual otorga e patent na bo.
Cuanto tempo ta dura pa hay'e?
Entre dos pa diesocho luna.


text:
Geoffrey tin un trayektoria largu den Vòlibòl i ta envolví den práktikamente tur loke a pasa den vòli for di komienso di e deporte aki.
Geoffrey tabata interesá den tur aspekto di Vòli i a destaká tambe den tur, pues tantu komo hungadó di Selekshon, Árbitro Internashonal, Entrenadó i Dirigente Atministrativo lokal i Internashonal. Geoffrey a inisiá su karera den “Lucky Masters” ku 16 aña na 1957. El a forma parti di selekshon for di 1959 te ku 1972 i a partisipá na práktikamente tur torneo- i kampionatonan Internashonal durante di e periodo aki. Komo hungadó el a partisipá na Weganan Sentro Amerikano i di Karibe na añanan 1966 i 1970. Komo Árbitro Geoffrey a logra su diploma na 1961 i na 1973 a slag pa "Kandidato Árbitro Internashonal" na Bucaramanga-Colombia.
Na 1976 Geoffrey ta bira e promé Árbitro Internashonal di Kòrsou i di Antia Hulandes .
Geoffrey ta e úniko Árbitro di Kòrsou ku a "flùit" na Weganan Bolivariano na Barquisimento-Venezuela na 1981. Komo Árbitro Internashonal Geoffrey a partisipá na kampionato di NORCECA na 1977 na Sto. Domingo i na e Weganan Sentro Amerikano i di Karibe na Santiago-Cuba na 1982. Aki e tabatin un aktuashon destaká i a wòrdu apuntá pa "flùit" e wega final maskulino entre Cuba i Mexico. Pa mas ku 20 aña largu Geoffrey a funshoná komo entrenadó di vários klup e.o. Lucky Masters, Electronics, Toyoya, L&M. Olympic (Dama i Kabayero) i a yuda vários ekipo mas den nan preparashon tékniko.
Na 1975 Geoffrey ta haña su diploma di "Kantidaat Oefenmeester" na Ulanda.
Geoffrey a funshoná komo lider di vários kurso pa entrenadó i árbitro di Vòli na Kòrsou. Komo Dirigente di Vòli Geoffrey tabata Presidente di Lucky Masters pa mas ku 16 aña . Na 3 okashon e tabata miembro di Direktiva di CUVOBO/FEVOKO(Federashon Vòlibòl Kòrsou) ( 1963 - 1964: 1974 - 1976: 1981-1984) di kual e último dos periodonan el a okupá e puesto di Presidente. Di 1981-1983 i di 1998 pa 2002 e tabata den direktiva di NAVOBO (Federashon di Vòli di Antia Hulandes) i na 2001 e tabata den direktiva di CAZOVA (Federashon di Vòlibòl di Karibe).
Geoffrey tabata kofundador di Vòlibòl Hubenil na 1979 i Presidente di Komishon Vòlibòl na 1979 i 1980. Pa vários aña e tabata miembro di e komishon di Vòlibòl Eskolar. Durante Presidensha di Geoffrey Vòlibòl a konosé su añanan mas eksitoso. Tambe Geoffrey tabata dosente di Kursonan di A.B.O. i “bestuurskader. Tambe el a funshoná un periodo korto den Direktiva di Komité Olímpiko di Antia Hulandes i for di 1982 te 1999 e tabata miembro di direktiva di C.S.F. Geoffrey na vários okashon tabata miembro di komishonnan ku tabata traha riba sistemanan pa maneho di deporte di Kòrsou. Huntu ku Frank Mathilda e a traha e base pa Nochi di Premiashon di CSF. Den Vòlibòl e tabata presidente di e komishon Organisadó di selebrashon di e di 8 lustro di FeVoKo i na vários okashon el a presidí komishonnan Vòlibòlistanan.
Pa hopi aña Geoffrey tabata miembro di Stichting Sporttereinen Brievengat (SDK). Geoffrey a bira Miembro di Honor di Federashon Vòlibòl Kòrsou, FEVOKO, na 1995
Na 1997 Geoffrey a ser instalá komo Miembro di Salon di Fama di CSF i na mart 2002 el a ser kondekorá komo Ridder in orde van Oranje Nassau.
Dia 28 di mei 2012 Geoffrey a lansa su website "HISTORIA DI VÒLIBÒL" i opsekiá esaki komo su regalo na Mundu di Vòlibòl i di deporte en general. Geoffrey ta konsiderá esaki e regalo di mas grandi ku e por a duna su deporte favorito VÒLIBÒL.


text:
E aspecto cultural di un Pais ta hopi importante pa wordo bon regula y respeta. Nos bishitantenan cada biaha mas y mas ta busca tur manera pa conoce mas di nos cultura y POR sigur ta mira e balor aki. Den nos plan di gobernacion ‘Vision 17-21 Hunto Nos POR’ tin un seccion di cultura cu por haya tur locual cu por ta presenta pa e proximo gobernacion.
POR den e proximo gobernacion lo implementa educacion cultural solido den enseñansa pa asina e studiante obtene conocemento esencial di cultura na Aruba fomentando creatividad, participacion como tambe motivacion pa contribui na nos cultura den su diferente aspectonan.
Percura pa sector cultural tambe forma parti di e revolucion economico, creando maneho, ley y incentivanan laboral y economico cu ta stimula artista y otro profesional cultural pa participa, pa por engrandece y implementa conocemento di nos cultura y herencia cultural entre otro den enseñansa, lo percura pa conservacion y documentacion adecua tanto di nos herencia tangibel como tambe nos tradicion y custumbernan. Stimula traspaso di conocemento cultural basa riba informacion corecto entre bishitante y local respetando nos custumbernan como tambe creando un experencia autentico pa nos bishitante.
Tur partner den sector turistico lo wordo atendi riba nan responsabilidad pa percura cu cultura y identidad ta un aspecto fundamental den promocion di turismo. Capital Cultural San Nicolas: lo duna continuacion na plannan y proyecto existente a base di conseho di AIB pa posiciona San Nicolas como Aruba su Capital Cultural. Lo percura pa combina interes di habitante como tambe proyectonan (tanto planea y den ehecucion). Lo tin enfasis riba promocion di incentivonan economico nobo cu base den sector creativo (creative economy) manera e-conomy, tech start ups etc.
Salvaguardia nos herencia tangibel manera nos monumentonan pa medio di conscientisacion como tambe implementa incentivo fiscal pa facilita restauracion y compra di monumento. Promove y engrandece conocemento di herencia intangibel dor di duna importancia bek na departamentonan manera UNESCO y fundacionnan cu ta encarga nan mes cu nos herencia. Implementa un plan di accion nacional pa rescata informacion cultural y digitalisa esaki trahando cu departamentonan clave manera Departamento di Cultura Aruba (DCA), Archivo Nacional Aruba (ANA) y Bibloiteca Nacional Aruba (BNA). Engrandece participacion di sector priva den actividadnan cultural creativo. Banda di nos Fondo Cultural UNOCA, sondea posibilidadnan nobo pa crea fondo pa sostene participacion cultural, y duna un empuhe na esnan cu kier aporta na e “creative economy”. Tambe. implementa ley den cual ta regla e pakete di incentivo fiscal (tax holiday) pa stimula nos sector cultural/creativo.
Si bo kier lesa mas di locual cu por tin den su plan di gobernacion por haya esaki gratis riba Facebook Page POR E Forsa Nobo of por kedda pendiente pa mas informacion cu lo wordo publica den medionan di comunicacion pa asina cumpli cu e peticion di comunidad pa e informacion ta mas cerca y accesibel.


text: Diadomingo atardi a drenta informe di cu lo tin 2 choller ta cana cu 2 flatscreen banda di Martijn Trading, mesora a dirigi patruyanan na e sitio. Patruyanan a busca pero no a encontra cu nan. Un rato despues a drenta otro informe di cu nan lo ta patras di FCCA, mesora nan a bay na e sitio nan a busca rond y a bin encontra cu nan Bellstraat. Como cu no sa di unda e flatscreen aki ta y no tin ningun denuncia no por a detene nan pero como polis logicamente pensa y conociendo e 2 chollernan aki e flatscreennan aki 99.99% ta procedente di ladronicia. Polis a tuma e flatscreennan den beslag en espera di e denunciante.


text:
ORANJESTAD – Por tende e sifranan i prognósis di gobièrnu i otro instansha tur kaminda e último simannan aki: ekonomia ta bai bon atrobe na Aruba for di dia ku e pandemia a brota, asta mihó ku a spera.
Aña pasá ekonomia a kai kompletamente pasobra Aruba ta kompletamente dependiente di turismo. Ku esei e isla tabata te ariba na e lista di e paisnan mundialmente. Awor parse e impakto ta ménos grandi; ekonomia a krem ku un kuart pero e rekuperashon ta bai hopi mas rápido. Gobièrnu ta ferwagt ku ekonomia arubano fin di aña lo a drecha pa 68% atrobe. Turista krusero tambe a kaba di yega Aruba bèk i den e área hotelero ya pa algun luna tin mes tantu turista ta keda ku promé ku e pandemia.
Tòg no ta tur hende ta probechá di e revitalisashon di turismo aki. Asina den sentro di e kapital Oranjestad ainda ta masha ketu; kasi mitar di tur edifisio komersial ta bashí. “Turista ta pidi e kultura típiko arubano, pero no por hañ’é ei”, Geraldine, ku tin mas ku binti aña ta bende suvenir ku turista, ta bisa.
Bendedó di suvenir Bea ta nèt keha ku tin muchu oferta loke ta pone ku ta difísil pa sobreviví:
Outor Sharina Henriquez
Pero tur problema den kapital no ta tur ta kos di awor. Gobièrnu sí ta rekonosé ku hopi inisiativa individual pa lanta ekonomia atrobe no a yuda sufisientemente. P’esei e ta bini ku un proyekto kordinadó Retrofitting Oranjestad pa duna e desaroyo nobo aki un forma kordiná.
Ku un meskla di hóreka, biba i hasi kompra e renobashon di siudat mester logra e biaha aki. Di parti di gobièrnu nan ke atraé i stimulá invershonista privá ku ménos burokrasia i ku bentaha fiskal. Ta bai investigá sierto plan di e gobièrnu anterior, manera parker, e trèm ketu pará ku ta komiendo miónes i e kantidat di stènt turístiko. Tambe gobièrnu ta bai mira si por ekspropiá e kantidat di tereno i edifisio ku e doñonan no ta usa i ku ta para bashí òf ta dekaí.
E pregunta ta sí kiko lo logra di e plan aki ku elekshonnan i un gobièrnu nobo na kaminda.
E asosiashon di brènch arubano pa kuminda i bibida (AF&BA) tambe ta optimista pa e rekuperashon. E sektor segun nan último sifranan ta kontribuí 5,2% na e PNB di Aruba. “For di yüli e sektor ta mira kumbre ku por kompará ku 2019”, e direktiva ta bisa. Nan ta balotá ku e pandemia a kosta e sektor un 500 mion florin (50%) ku diferente restorant ku mester a sera nan portanan definitivamente.
‘Traha sin paga belasten ku kompensashon Fase’
Pues último lunanan nan ta mira un rekuperashon di 50 pa 60% pero esaki tambe ta kousá pa supsidio di salario: “Ku esaki nos sektor por a sobreviví.” Ademas nan ta mira tambe ku hende ku a haña e kompensashon spesial di corona (Fase) pasobra nan a pèrdè trabou, awor ta ménos motivá pa solisitá serka e kompanianan di hóreka ku pa motibu di e rekuperashon ta buskando personal atrobe. Segun AF&BA nan ta ménos motivá pa solisitá pasobra nan ta ‘gosa’ di un kompensashon Fase i banda di esaki nan ta traha sin paga impuesto.
No opstante e ‘rekuperashon ekstremamente rápido’ ku e brènch di hóreka ta bisa ku ta motibu di ‘un maneho di bakunashon masha aktivo’ (mas ku 70% a bakuna) i ku Merka komo e merkado di turista di mas grandi pronto lo a bakuná pa un gran parti tòg e ta mira aña pasá komo e aña di oportunidat pèrdí. Oportunidat ku si a usa nan lo a prepará e sektor mihó pa futuro.
Asina e asosiashon di e brènch hopi tempu kaba ta boga pa fleksibilisashon di merkado laboral. E minister di labor aña pasá a primintí pa sinta huntu tokante esaki ku e sindikatonan aserka tambe. “Pero ta mustra manera nos a mira warda te dia e rekuperashon ta anunsiá su mes pa sigui e mésun kaminda ku promé ku covid.” E reto ta kon sigui ora aworó e sektor mester para riba su mes pianan, ora gobièrnu bai stòp e kompensashonnan di Fase i e supsidionan di salario, segun e asosiashon.
Rekuperashon di Aruba
Banko Sentral di Aruba ta mira ku e konsumidó levemente (0,6) a haña mas konfiansa den e promé kuartal di e aña aki. 70% a indiká ku ainda nan ta haña ta difísil pa haña un trabou.
Asuntunan Ekonómiko a ferwagt ku e ekonomia e aña aki lo krese ku 5,1% (nominalmente). E salarionan e aña aki sí lo keda atras ainda meskos ku e entradanan pa kompania. Pero komèrsio kaba ta invertí den ekonomia hopi mas ku gobièrnu. E motibu ta ku gobièrnu ya kaba tin un aña ku un presupuesto ku no ta aprobá i asina por hasi solamente gastu koriente.
E outoridat di turismo ATA ta midi ku den e promé mitar di 2021 e kantidat di turista ku ta keda a drecha ku 55% kompará ku promé ku e pandemia (2019). Pa 2021 i prognósis ta 68% rekuperá.
E lunanan binidero Ahata, ku ta representá e brènch di turismo, ta ferwagt ku 70 pa 80% di e hotèlnan lo ta yen. E prognósis pa henter e aña ta 65% okupá.
Outoridat di Aviashon AAA ta pronostiká ku fin di 2021 e tráfiko aéreo lo a rekuperá pa 60% di loke e tabata promé ku e pandemia (2019). Nan ta ferwagt un total di un 760 mil pasahero.
Kámara di Komèrsio ta mira e trènt di aña pasá di kompania ku ta start kontinuá. Promé ku e pandemia (2019) 1135 kompania a inskribí i 752 kompania a stòp. Na 2020 esei tabata respektivamente 1318 i 691. E aña aki den e promé mitar ya kaba 560 kompania nobo a inskribí kontra 197 ku a sali afó.


text:
ORANJESTAD — Despues di dos aña, Aruba ta bay tin su propio camber hiperbarico atrobe. Siman aki miembronan di Aruba Hyperbaric Chamber Foundation a hiba e sistema hiperbarico na su luga di operacion cerca Baby Beach. Aki dos siman e camber hiperbarico lo bay ta operacional pa asina yuda buceadornan cu ta haya nan mes den problema den nos awanan.
Ariën Rasmijn den combersacion cu Rudy Davelaar, presidente di e fundacion
Na augustus 2012 a stop di ofrece servicio aki di decompresion controla pa buceadornan cu ta haya nan mes den problema den laman. Cantidad di buceadornan turista y local cu ta sambuya den awanan rond di Aruba ta aproximadamente mescos. Te awo esnan cu tabata bira malo mester a wordo traslada pa Boneiro pa haya tratamento hiperbarico. Por cierto, 90.000 diver ta bishita Aruba cada aña. Esey ta dos pa tres biaha mas cu Boneiro.
Financiamento propio
Davelaar ta splica cu ya for di 2012 caba a spurba lobby pa trece un sistema hiperbarico bek. A lobby cu ministernan di Salubridad Publico y Turismo y cu Aruba Tourism Authority. Ora a ripara cu gobierno no tabata mustra interes pa trece e machine bek, a dicidi pa haci esaki cu fondonan priva bou un fundacion. Un aparato hiperbarico ta costa mas cu 100.000 florin, pero calculando entre otro transporte, e suma total ta yega na di alrededor di 175.000 florin.
Mas tipo di tratamento
Un hyperbaric chamber no ta yuda sambuyador so. Tin 14 tratamento cu por duna cu e sistema aki. E fundacion kier enfoca mas tanto riba tratamento di malesa di decompresion. Cu tempo tambe lo bay wak si por uza e camber pa yuda cu e tratamento di heridanan di pia serca diabeticonan. dentro di dos siman e camber hiperbarico lo ta operacional.
Autor Ariën Rasmijn


text:
‘Introduccion di un Comision M.E.R. lo ta na bienestar general di nos ciudadanonan y futuro generaci
ORANJESTAD, Aruba - Un Milieu Effecten Rapportage [M.E.R.], ta un reportahe di e efectonan medio ambiental di un projecto di infrastructura. Na e momentonan aki un di e rekisitonan pa proyectonan nobo ta pa entrega un M.E.R. rapport pa por evalua e efectonan medio ambiental di e proyecto riba e area unda kier construi of desaroya
Daphne Lejuez, candidato number dos riba lista di partido Accion21, ta subraya cu actualmente Aruba no conoce un comision di experto independiente (manera na Hulanda) cu na prome lugar ta determina e rekisitonan pa e raportnan aki, ni tampoco cu ta controla e contenido di dicho rapport ta cumpli cu e rekisitonan cu e ser stipula. “Esaki ta causa cu hopi biaha e desaroyador di e proyecto ta laga traha e raport aki, pero realmente e lo no haña resistencia, pasobra e no por wordo debidamente controla,” sra. Lejuez ta comenta.
Desaroyo den Balans cu Medio Ambiente
Den cuadro di desaroyo sostenibel y duradero, y considerando cu casi 90% di terenonan na Aruba a ser desaroya, sra. Lejuez ta enfatisa cu ta imperativo pa introduci un comision M.E.R. pa Aruba, of busca colaboracion cu esun existente na Hulanda pa di e forma aki crea un comision pa e islanan den Caribe.
Sra. Lejuez ta bisa cu pa e comision aki por funciona debidamente, e Ley di Medio ambiente (Milieuwet) mester wordo introduci y implementa pa asina sirbi como un punto di salida pa por garantisa un desaroyo responsabel cu ta den balans cu nos medio ambiente, flora fauna, y cu ta den bienestar general di nos ciudadanonan y futuro generacion.


text:
Diferente proyekto ku Obra Públiko ta tin plania pa e periodo aktual tin tardansa, pa motibu ku no tin bitumen....
Obra Públiko ta alertá ku den e fin di siman di 19 i 20 di ougùstùs próksimo tin trabounan nesesario, na viadùkt A.A. ...
E siman di 21 pa 25 di ougùstùs 2017 ta siman ofisial di Tráfiko Sigur. Minister Zita Jesus-Leito huntu ku Ministerio di T...
Pa duna un bon ehèmpel di e medidanan ku Obra Públiko ta tuma pa hasi tráfiko mas sigur, Minister Zita Jesus-Leito ta hasi...
Djarason 30 i djaweps 31 di ougùstùs próksimo parti atardi entre 12’or i 5’or Servisio ROP (Ruimtelijke Orde en Planni...
Ministerio VVRP awor ta konta ku su propio página di facebook ku ta hiba e nòmber Ministerio di Tráfiko i Transport i Plan...


text:
POLIS TA DETENE SOSPECHOSO PIROMAN KU TA BASHA LIKIDO FLAMABEL RIBA HENDE ANTO PEGA ESAKI NA KANDELA
POLIS TA DETENE SOSPECHOSO PIROMAN KU TA BASHA LIKIDO FLAMABEL RIBA HENDE ANTO PEGA ESAKI NA KANDELA
Update Lucy Minimarket
E insendio ku a tuma lugá den Lucy Minimarket den Zuiderzeestraat a keda okashoná pa un diskushon ku a sali for di man. Dos (2) hòmber tabata diskutí ku otro den e establisimentu. Diripente un di e hòmbernan a basha e otro ku un likido flamabel i a sende esaki na kandela. Dos (2) mucha ku tabata den bisendario di e viktima tambe a risibí kemadura na varios parti di nan kurpa. E viktima mes su situashon ta di gravedat.
.